‘Gaaffileen Nuti Yeroo Dheeraaf Gaafataa Turre Haga Yoonaa Deebii Hin Arganne’ Jiraattota Godina Booranaa

Jimaata darbe Itti Aanaan Bulchiinsa Mootummaa Naannoo Oromiyaa daawwannaa Kibba Oromiyaatti taasisaa turaniin Yaa’aballootti jiraattota Godina Boorana Waliin mariyatanii jiru. Wal gahii kanarrattis jiraattonni rakkoo hanqina bishaanii, dhabamuu bu’uraalee misoomaa akkasumas waan daangaa angawoota mootummaa naannoo gaafatanii jiru. Glamoo Daawit hirmaattota walgahii kanaa fi angawoota naannoo gaafatee qophii itti aanu nuuf ergeera. No media source currently available


Uummanni Walitti Bu’uf Fedhii Hin Qabu, Ajandaa Dhokataa Kan Qabantu Jira. Angawaa oromiyaa

Uummatoonni Oromiyaa fi Somaaaliyaa hariiroo isaanii daran cimsachuu fi jijjiirama jalqabame fuul-dura tarkaanfachiisuuf gargaara ka jedhame – waltajjiin marii gidduu kana akka banamu, itti-gaafatamaan dhimmoota Koomiyunikeeshinii Mootummaa naannoo Oromiyaa – Obbo Adimaasuu Daamxoo Raadiyoo Sagalee Ameerikaaf ibsanii jiran. Naannooleen lameen lammiwwan manaa fi qehee ofii irraa buqqa’anii fi rakkoolee isaanii sanatti hidhataniif furmaata waaraa fiduuf hooggansi gam-lameenii kan walitti dhiheenyaan hojjetaa jiran tahuu dubbatan. Gabaasaa guutuu caqasaa No media source currently available


Abbaan Gadaa Tuulamaa Duraanii Bayyanaa Sanbatuu Biiroo Aadaa fi Tuurizimii Oromiyaa Irratti Komii Dhiheessan

Abbaan Gadaa Tuulamaa duraanii Bayyanaa Sanbatuu Biiroon Aadaa fi Tuurizimii Oromiyaa Gumii Tokkummaa Abbootii Gadaa Oromoo gidduu seenee diige, jedhu. Biiroon gama isaan gumichi inumaa yoo jabaate malee hin diigamne, jedha. Torban kana keessa walga’ii Asallaatti taa'ame irratti maqaa Gumichaa gara Gamtaatti jijjiiramee, Dura taa'aa, Itti aanaa fi Barreessaa haaraa filatamee ture. Naakoor Malkaa Ambo irraa gabaase. Dhaggeeffadhaa. No media source currently available


Waamicha Marii Paartilee Siyaasaatiif KFO-n Dhiheesse

Partiin Kongireesii Federaalawaa Oromoo partiille maqaa Oromoon qabsa'aan hundaaf wamicha marii dhiheessee jira. Nageenyi fi tasgabbin Oromiyaa keessatti dhabamuunii fi lammilleen yeroo dhaa yerootti buqaffamun haala itti dhaachuu qabu irratti akka mariin geggeessamu paartiin isaanii gaafachuu – ka dubbatan itti aanaa dura-taa’aan paartichaa – Obbo Mulaatuu Gammachuu, gama mootummaa tii waan haalli hin miijessamiiniif jecha, paartin isaanii haga ammaatti dhimmoota kana irratti waan hojjete akka hin qabne Raadiyoo Sagaalee Amerikaatti himan. Tsehaay Daamxoo tu Finfinnee irraa gabaase. Caqasaa. No media source currently available


Itti aanaa pirez.,Oromiyaa Shimallis Abdiisaa Boorana dhufee rakkoo Mooyyalee,ta bisaanii, karaa,rakkoo gabayaa fi hedduu itti himatan

Bulchootii mootummaa naannoo Oromiyaa warra lafaa dudubbisuu fi godina Oromiyaa akka akkaa irra maruutti jiran. Hardhallee itti gaafatamaa waajjira ODP, jidduu –galeessaa obboo Addisuu Araggaa fi itti gafatamtootii mootummaa Oromiyaa hedduutti Yaaballotti biyyaan wal mari’ate. Marii Abbootiin Gadaa, Maanguddoonni, Abbootiin Amantaa fi dhaabbilee gara garaa itti dhufan tanatti biyyitii rakkoo hedduu himatte. Hujii misoomaa ta hin dhumatin,rakkoo nageennaa,msiioaa hedduu irratti mari’atan.“Qabeennii Booranaa loon, re’ee fi gaallii isaan bira dabree Oromiyaafuu tahu daldala seera hin qamneen dhabuutti jirraa jedhe,” jedha gabaasii ODP. Tana malee ummatii akka hujii Diida Xuyyuuraa Yaaballotti jalqabanii dhaabbate dhumtu,hospitaala riferaalii, gabayaa horii guddaa hojjataniif gaafatan. Tana malee ummatii akka hujii Diida Xuyyuuraa Yaaballotti jalqabanii dhaabbate dhumtu,hospitaala riferaalii, gabayaa horii guddaa hojjataniif gaafatan. “Booranni sirna gadaa addunyaaf qoode nuufiis eebba qoodee nu qajeelchaa. Tanaafuu Oromoo fi Oromiyaa ijaaruu hojii teenyaa nuu obsaa nu eeggadhaa,” jedha oduun marsaa interneeti ODP irratti baate.


Bisaan Laga Gannaalerraa Gujii Bahaaf galchuuf ganna 10n dura jalqaban ‘dhadhaa ibidda bu’e tahan’ irra deebi'anii hojjatan 'abdiitti jira’

No media source currently available Aanaalee godina Booranaa 13n fi Godinii Gujii Bahaa akka interpiraayiziin bisaan Oromiyaa jedhetti aanaaleen gammoojjii bara hedduufuu rakkoo bisaanii keessaa hin baane. Hujiin Laga ganna 10n duratti Gujii Bahaatti aanaalee gammoojjii keessaa bisaan baasuuf jalqaban akka warrii lafaa jedhutti ‘dhadhuma ibidda bu’e’taate. Hujii tan birrii biliyoona hedduutti itti baha jedhanillee horii sun akka warrii nu dubbifne jedhetti gara isiin buute keessaa keessoo hin beekan. Godina Booranaatii fi ka Gujii warra horiiti.Hujiin bisaanii amma irra deebihanii hojjachuutti jiran akka itti aanaan itti gaafatamaa interpiraayizii bisaan Oromiyaa obboo Goonfaa Baayisaa jedhetti aanaa Liiban,Anaa Har-Qalloo fi Waadereatiif hojjachuutti jiran. Nama kuma 500 caalaa horii ammoo kuma 200 caalaa dheebuu baasa jedhanii birrii biliyoona 3 fi miliyoona 600tiin itti jiran. Bisaan kana baasuuf haga Nageellee Booranaatti boombaa km diriirsanii itti jiran. Warrii jidduu sun jiraatu haga Waxabajjii dhftuutti bisaan argachuu danahan jedhani abdatan. Amma bisaan sun bombaatti gadi dhiisanii humna isaanii laaluutti jiran jedha obboo Gonfaan. Aanaaleen ammoo Gooroo-Doolaa,Hara-Qalloo fi Waadera yoo hujii tana irraa bahan bara 2012 keessas bisaan argachuu dandahan jedhan.


Godinaalee Geedi’oo fi Gujii Keessaa Warra Buqqa’e Qe’eetti Deebisuuf Qarcatti Araarri Gaggeeffame

Kaleessa Godina Gujii Lixaa Aana Qarcaatti namoota godinaalee gujii akkasumas geediyoo keessaa buqqa’an qe’eetti deebisuuf sirni araara buusuu gaggeeffame. Sirna kanarratti Itti aanaan bulchiinsa mootummaa naannoo Oromiyaa Obbo Shiimellis Abdiisaa irratti argamanii jiru; Galmoo Daawit. No media source currently available


Marii Haala Yeroo Ammaa - Magaala Asallaatti

Magaala Asallatti marii haala yeroo ammaa irratti jiratoonni magaalattii fi naannawwaa ishii angaa'otaa motummaa waliin kaleessa geggeessan irratti itti gafatamaa wajjira giddugallessa Partii Dimokiratawwa Oromoo – Obbo Addisuu Aragaaf dhifamnni godhamuu qaba, jedhamee jira. Sababaa muudama federaalaan aangawoota Oromiyaa taayitaa naannoo irraa kaasamanii fi hoji-dhabdummaa dargaggootaa ilaalchisuunis marii kana irratti gaaffiileen dhihaatanii jiran. Kantiibaa magalaa Finfinnee obbo Takkala Umaa fi angawotaa motummaa ka biroo tu gaaffiilee ka’aniif deebii kenne. Gabaasaa guutuu caqasaa. No media source currently available


Jaarroleen Gujii fi Gediyoo nagaa dubbatanii wal yooyyifatanii araaraaf harka wal fuudhan

Waldhaba Gujii fi Geediyoo akka oduu gara garaatti nama miliyoona tokko tahutti baqate. Nama hedduutti qahee fi ufiitii baqatee akka hamaa keessa jira.Itti aanaan pirezidaantii mootummaa naannoo Oromiyaa, Shimallsi Abdiisaa fi miilotii isaa hardha Gujii Dhiyaa oolan. “Ummata Oromoo nagaadhaan godina Gediyoo keessa jiraatu namoonni buqqisan namoota yakkamtoota. Namaoota duudhaan gada ahin galleef. Ummata Gujii fi ummanni Gediyoo obboleewwan.Ummata Geediyoo kallattii adda addaadhaan obboleessa isaa faana ummata jiraatu, Gujii keessaa buqqisan," jedhe obboo Shimallis. Araara kana irratti jaarrolee fi abbootii gadaa gama lachuuuyyuu walti yaamanii ardaa Qarcaatti mari’achiisan. Akka obboo Shimallis kora sun irratti jedhetti Gediyoo fi Gujiin obboleeyyan “warrii jara kana wal dhabsiise seeraan gaafatamaa.” Gama kaaniin ammoo Gediyoo wal dhaba kanaan baqatan 15,000 qahee ufiitti galuutti jiraa akak laftii nagaa lafaa eeganiif gaafate.


Dr. Abiyyi Ahmad Hogganaa Chaayinaa Waliin Dubbatan

Muummeen ministera Itoophiyaa Dr Abiy Ahmed imaltuuf Chaayinaa jiru. Chaayinaan hujii investimentii doolara biliyoona tokkoo fi kuma dhibba saddeetii Itoophiyaa keessatti hojjachuu dandeettu hardha irratti walii galan. Akka dhaabbatti oduu Chaayinaa Shinuhaatti Itoophiyaan akka kanaan Buna Chaayinaatti ergatti.Kana malees akka hujii ijaarasa karaa gurguddaa fi daandii xixxiqaa waliin hojjachuu dandahan irratti mariitti jiran. Itti gaafatamaan waajjira preesii kan muummee ministera Itoophiyaa obboo Nigusuu Xilahun tana irratti gaazexxesotaaf Chaayinaa keessatti ibsa kennaniin hogganoonni biyyoota lameenii dhimmi irratti qiyyaafatan Afuur ta’u ibsan. Kunis gama bu’uura misoomaan hidhata jiru, daldala,Turizmii fi hariiroo uummattoota biyyoota lameen gidduu kan ilaaleen akka ture ibsan. Dhiyeenya kana baala sammuu darreessu deddebisuun shakkamtee Chaayinaa keessatti kan hidhamte Injinar Nazraawit Abarraa kan ilaaleen dubbatamuu isaa Obbo Nigusuu Xilaahun ibsanii jiru. Gabaasa Guutuu Caqasaa No media source currently available


Ambootti Hiriirri Momii Geggeeffame

Har'aa Magaala Ambo keessatti hirirri mormii gaggeffama ture humnota nageenyaatin bitinna'ee jira. Nammonni hiriira bahan akka jedhanti karaa nagaan sagalee keenyaa dhaggessisuf baanee Obbo Addisuu Araggaa itti gaafataman wajjira giddu gallesaa Paartii ODP seenaa dhugaa soba jechuu isaa balaaeffachuuf jedhan. Itti gaafatamaan waajjira polisii magalaa Ambo komaandar Daggafaa Raggasaa akka jedhanti hirirri mormii kun akka dhabbatuuf gaafanne didnaan tarkanfii fudhanne jedhan. No media source currently available


‘Humni Nageenya kabachiisu Malkaa Sooddaatti Nama Tokko Ajjeesee Tokko irraa Balaa Geessise’ – Jiraattota

Godina Gujii Lixaa Aanaa Malkaa Sooddaatti humni naga kabachiistota mootummaa jiraattotarraan balaa geessisuu jiraattonni himan. WIxata darbe kana Malkaa Soodaa ganda Daayaa Daawwaa jedhamu keessatti humni mootummaa nama tokko ajjeesee tokko ammo madeessuu jiraattonni Sagalee Ameerikaaf himan. Bulchiinsi Godinichaa deebii itti kennee jira; Galmoo Daawit dabalata qaba. Akka jiraattonni Malkaa Soodaa jedhanitti namootni human naga kabachiistota mootummaan miidhaan irra dhaqqabe jedhaman lama. Jiraattonni ganda baadiyyaa aanichaa Daayaa Daawwaa yoo dubbatan tarkaanfii fudhatamee jedhame kanaan Obbo Nugusuu Bedeechaa yoo du’andargaggoon Duubee Eddoo jedhamu ammoo rukutamee hospitaalatti yaala fudhataati jira. Obbo Burqaan jiraataa ganda Sanaa yoo ta’an miseensonni raayyaa ittisa biyyaa balaa kana geessisan jedhanii himan dhiyeenyatti gandoota baadiyyaa sana keessa qubatanii akka jiran dubbatan. Ka’umsi tarkaanfii kanaa maalii jedhee dabalataan Obbo Burqaa gaafadheen ture. Jiraataan kun humni naga kabachiistotaa mootummaa kun jiraattota naannoo mirgallee sarbaa jiruu jechuunis dabalanii himatu. Hoogganaan Waajjira Bulchiinsaaf nageenya gujii lixaa malkaa sooddaatti namarra miidhaan dhaqqabuu himanii eenyu akka ta’e garuu adda hin baafannee jedhan. Bulchaan Gujii Lixaa Obbo Abarraa Bunnoos waa’ee dargaggoo ammas human naga kabachiistotaan rukutame jedhamee fi komii jirattonni malkaa humni nageenyaa mirga nu sarbaa jira jedhan seera kabachiisuu male ka biroo waan raawwate hin qabu jechuun deebisan. Obbo Abarraan Malkaa Sooddaas tahe gujii lixaa bakka kaanitti seeraa ala nami to’annoo jala oole hin jiruu jechuunillee dubbatan. Gabaasa guutuu caqasaa No media source currently available


Kolonel Gammachuu Ayyaanaa irratti Himannaan Hin Dhiyaanne: Abukaatoo

Miseensi Koree Hoji-raawwachiistuu Adda Bilisummaa Oromoo Kolonel Gammachuu Ayyaanaa erga hidhamanii baatiileen afur ka darban tahus hamma yoonaa himatni irratti akka irratti hin dhihaatiin Abukkaattoon isaani Raadiyoo Sagalee Ameerikaatti himanii jiran. Himatni irratti banamuu yookaan gadi lakkifamuu akka qabanis kan gaafatan. Koloneel Gammachuu Ayyaanaa Amajji 9, bara 2011 eega qabamanii hidhamanii as kaleessa si’a afurffaadhaaf mana-murtiitti dhihaatan. Haa tahu malee hanga yoonaa beellamumaan deddeebi’uu malee himatni tokkollee akka irratti hin banamiin dubbatu -Abukaattoon isaanii Doktor Tokkummaa Dhaabaa. Jalqaba mana Murtii Sadarkaa Jalqabaa Araadaatti yeroo dhihaatan waan jedhamee fi achii booda yeroo beellamaan dhiyaatan waan abbaa alangaatiin jedhamaa jiru adda adda tahuu dubbatu Dr. Tokkummaan. Dhimma kana irratti mana murtii waliin falmii guddaa taasisuu kan dubbatan Abukaattichi namootni Koloneel Gammachuu waliin shakkamanii hidhaman yeroo mana hidhaa dhaa bahanitti maammilli koo addatti asababaan itti achi itti tursiifamaniif hin jiru, jedhu. Seera shororkeessummaa Itoophiyaa ilaalchisees waan jedhan qabu. Kolonel Gammachuu yeroo Marii Araaraa mootummaa fi Adda Bilisummaa Oromoo jidduutti Eritiraatti geggeeffame sana Adda durummaan qaama lamaan walitti fiduun kan qooda guddaa gumaachanii fi jijjiirama haaromsaa biyyattii kan hin mormine tahuu kan dubbatan Doktor Tokkummaan namootuma aangoorra jiru keessaa muraasaa wajjin garuu akka garaa wal-dhabanii jiran dubbii isaan mana murtiitti godhan irraa hubadheera jedhu! Gamaaggama isaaniin qorannoon poolisii guutuu tahuu dhabuu dubbatanii, gochaa wal qabataa hin taanee fi yeroo biraa akkasumas bakka biraatti mudate akka ragaatti dhiyeessuun jira kan jedhan Abukaatichi waan silaa godhamuu qaba jedhan akkanatti ibsan. Qabiinsa isaanii ilaalchisees duraan duraan maatii waliin akka wal hin arginee fi hidhamtoota biroo waliin akka walittin makamne dhorkamuu isaa eeranii, amma garuu sun irraa ka’eera jedhan. Dhimma kanarratti yaada Komishinii Poolisii Federaalaas tahe Abbaan Alangaa Federaalaa qaban argachuuf, deddeebisee bilbileyyuu itti hin milkoofne milkoofne. Gama biraan, Shamarree Baaccuu Margaa waggaa 11f Maa’ikallaawwiitti erga hidhamaa turteen booda jijjiirama biyyattiitti dhufe jedhameen bara darbe gadhiifamtee, ammas irra deebiin baruma kana jechuunis Mudde 29 bara 2011 irra deebiin hidhamte gadi lakkifamtee jirti. Baaccuun kan hiikamte mirgi wabii eegameefii akka tahe himtee, Gaafa 18 akka mana murtiitti dhiyaattu Raadiyoo Sagalee Ameerikaatti dubbattee jirti. Dhimma Kanallee ilaalchisees anga’oota naannoo Oromiyaa irraa bilbilaan argachuuf deddeebisee yaaluus hin milkoofne. Gara fuul-duraatti yoon arganne dhiyeessuuf jirra .


Barsiisaa fi Leenjisaa Jalqaba Magaalaa Naqamteetti  Isportii Hundeessan

Istaadiyeemiin Wallaggaa torban tokko dura mummicha ministeera Itiyoophiyaa Dr. Abiyyi Ahmad fi prezidaantii Oromiyaa kan turan Obbo Lammaa Magarsaan eebbifamuun isaa ni yaadatama. Seenaa Isportii kutaa Wallaggaa durii keessatti manneen barumsa sadarkaa duraa fi sadarkaa lammataa keessatti Ispoortii barsiisuun akkasumas sadarkaa adda addaatti leenjisa kennuun ka beekaman Ajajaa Shantamaa Gammadaa Guutamaa namoota Istaadiyoomii wallaggaa kana jalqaba bu’uursan keessaa tokko. Bara mootii Haayile Sillaasee Raayyaa Kabajaa ykn “Kibur Zabanyaa” keessatti tarmuuda ajajaa shantamaa kan argatan Gammadaa Guutamaa sana booda barsiisaa ta’uun kan yeroo sana mana barumsaa sadarkaa lammaffaa Kotobee jedhamu keessatti Ispoortii barsiisaa turan. Yeroo sana humna qilleensaa Bushooftuutti argamuttis barsisaa turanii gara biyyaatti deebi’een lammii koo barsiisa jechuun gara Wallaggaatti deebi’an - ajajaa shantamaa Gammadaa Guutamaa. Dirree kubbaa miilaa duraanii isa amma waltajjii warraaqsaa jedhames ta’e isa dhiyeenya kana eebbifame hojjachiisuu keessaa qooda qabu. Namoota Atleetiksii Itiyoophiyaa keessatti beekamoo ta’an Dr. Walda Masqal Kostiree sabaahimaa biyyaaf ibsa ammaan dura kennaniin barsisaan koo Gammadaa Guutamaa jedhama jechuun dubbatanii turan. Gama kaaniin lammiiwwan Itiyoophiyaa kanneen toora ogummaa adda addaatti biyyattii keessatti warra jalqabaa jechuun Televiziyoonni Faanaa bara darbe yokaan 2018 tarreessee maxxansee keessatti Leenjisaan Kubbaa miilaa ka jalqabaa Ajajaa Shantamaa Gammadaa Guutamaa ti jedhee jira. Gabaasaa Guutuu Caqasaa No media source currently available


Har'a Magaalaalee Oromiyaa Adda Adda Keessatti Hiriirri Mormii Geggeeffamee

Har'aa magaalaalee Oromiyaa adda adda keessatti hiriirri mormii geggeeffamee jira. Dhaadannoolee hiriirtonni qabatanii bahan keessa itti-gaafatamaan waajira Giddu-galessaa Paartii Dimookiraatawa Oromoo, obbo Addisuu Araggaa dogogoraa seenaa rawwatanniif uummata Oromoo dhiifama gaafachuu qabu, ka jedhu faa akka jiru hiriirtoota keessaa kanneen Raadiyoon Sagalee Ameerikaa haasofsiise dubbatanii jiran. Gama biraatiin Obbo Addisuu Araggaa, haasawa walga’ii hoogganoota Oromoo fi Amaaraa irratti dhageessisan keessatti, dubbii isaanii mormii kaaseef midiyaadhaan uummata dhiifama gaafatanii jiran. Tsahaay Daamxoo tu Finfinnee irraa gabaase No media source currently available


Kilabiin FC Bayern Munich mana barumsa kubbaa miilaa isii Afrikaa ka qaraa Finfinneetti banattee dhiyoottuu leenjii leenjistootaa jalqaban

FC Bayern Munich kilabii Jermenii fi addunyaa keessattuu dorgommii kubbaa miilaatiin faarsan. Munich magaalaa Bavaariyaa keessa jirti. Mana barumsa kubbaa miilaa ogeeyyotii isii leenjisa tana Itoophiyaatti banachuun Itoophiyaaf dandeettii kubbaa miilaa durattiin deema jedha pirezidaantii federeshiinii kubbaa miilaa Itoophiyaa, Isaayyaas Jiraa. Akka FIFAn ji’a Ebla keessa baasetti Itoophiyaan dandeettii kubbaa miilaatiin addunyaa keessaa 150essoo irra jirti. Atileetiksiin ammoo addunyaa dura jirti Itoophiyaan. Waancaa kubbaa miilaa isiillee bara 1962 keessa biyya isiitti dorgoman moote. Eegii sunii ittuu hin deebine. Akka itti gaafatamaan media FC Munich Holger Quest, Jermenii irraa VOA Afaan Oromootti himetti “namii Itoophiyaa harkii guddaan ijoollee kahimaa ganna ganna 25 gadiiti. Nama kubbaa miilaa jaalatu hedduutti Itoophiyaa jiraa tanaaf mana baruma kana Itoophiyaatti bannee,” jedhe.\n\nBulchoota Bavariyaa fi pirezidaantii isii Markus Soeder torbaan dabre Finfinnee dhufanii bulchootaan wal mari’atanii gama kubbaa miilaalleen waliin hojjachuuf walii mallatteessan. Akka Soder jedhetti ogeeyyotii kubbaa miilaa Bavairiyaa akka kanaan nama Itoophiyaa jaalala kubbaa miilaa dheebotu kanaa falaan dhufan. “Tun yayyaba hariyummaan jabeeffatanillee.” FC Bayern ijoollee hedduu mana barumsa isii akkanaa kana keessatti oli guddifachaa asi geetti. Taphattootii isii namii akka Thomas Mueller, Mats Hummels fi Toni Kroos Kolgers faatii tanuma keessa oli dhufan."Qaroomaa fi dandeettii kubbaa miilaa keenna addunyaa cufaan gahuu feena” jedhe, itti gaafatamaan damee media FC Bayern, Quest.\n\nMana barumsa kubbaa miilaa kilabiin Jermenii Itoophiyaatti jaaruuf deemtu kana qaraa ijoollee ganna 8-10 nama 30-40 tahanitti keessatti barata. Ijoolleen asii baratanii akka dansaa jabaatanii baratanii fixan akkaadaamii barumsa Jermenii galuu dandahan, jedha pirezidaantiin Federeshiinii kubbaa miilaa Itoophiyaa,Isaayyaas Jiraa. Mana barumsa kana ammaaf FC Bayern Munikitti horiin gargaara.Qaraa ogeeyyota mana barumsaa kanaatti leenjisoota leenjisaa achii ammoo ijoollee leenjisan. Leenjiin tun akka obboo Isayyaas Waxabajjii jalqaba.Ijoollee tana torbaanitti guyyaa sadii leenjisan. Itti gaafatamtootii kilabii tana Itoophiyaa dhufan saamisii FC Bayren ka maqaa fo lakkoofsa “Sahle-Work 1" irratti barreessanii badhaasan. FC Bayern Itoophiyaan duratti Chaayinaa, Taaylaandi, Jappaan, Singapoor fi Amerikaa keessatti keessatti mana barumsa kilabii isaanii banatanii qaban.


Waltajjii Marii Hariiroo Uummata Oromoo fi Amaaraa

Waltajjiin marii hariiroo Uummata Oromoo fi Amaaraa irratti xiyyeeffatu kaleessa Ambootti geggeessamee jira. Itti aanaa Pireezidaantiin Naannoo Oromiyaa obbo Shimallis Abdiisaa walitti dhufeenya uummata lamaanii cimsuun Itoophiyaa ol kaasa jedhan. Uummatni waan irratti na deggeruu qabdu jedhanillee ifa godhaniiru. Pirezidaantiin naannoo Amaaraa Doktor Ambaachaw Mokonnin gama isaaniin naannolee lamaan jidduu wal dhabdeen akka hin jirre ibsanii, Ejjennoo mirga addaa Oromiyaan Finfinnee irraa qabdu mormu hin qabnu jedhan. Naakoor Malkaa tu gabaase. Guutummaa isaa caqasaa. No media source currently available


Baratooni Yunivarsitii Arsii Kollejji Sayinsii Fayyaa Barnootatti Hin Deebine

Baratooni Yunivarsitii Arsii kollejji sayinsii fayyaa torbaan tokko dura sababaa hiriraa bahan rebamaannif barnootatti hangaa yoonaa hin deebiine jechuun dubataan. Baratooni Raadiyoo Sagalee Amerikaaf yadaa kennan akka jedhanitti rakkollee sirnaa barruu fi barsiisuu keessatti nuu mudataanif furmataa nuuf haa kennu qamni dhimmi ilaaluu jechuun gafachaa turera jedhaan. Gama Yunivarsitiin gaffilee hedduun human yunivarisitiin olidha qamni dhimmi ilalus hojii mana futatera kan yunvarsitti ilalatu moo ni furamaa jedhan Dr. Qasiimi Qiimoo bakka bu'aa pirezadantii Yunivarsitii Arsii. No media source currently available


Mana Barumsaa Jeneraal Waaqoo Guutuutti Maaltu Ta’e?

Kaleessa Finfinnee Mana Barnootaa Jeneraal Waaqoo Guutuutti barattoonni hedduun dhibamuu mana wal’aansa fayyaatti geeffamuu hooggantuu itti-aantuun mana barumsichaa Sagalee Ameerikaatti himanii jiru. Aadde Gebaaynesh Mekonnin ibsa kennaniin, “ barattoonni laaqanaaf bahanii kukkufuu jalqabanaan dafnee konkolaataadhaan gara mana wal’aansa fayyaatti geessine” jedhan. Galmoo Daawit maatii barattootaa fi ogeessa fayyaa dubbisuun gabaasee jira. Guutummaa isaa caqasaa. No media source currently available


Obboo Lammaa Magarsaatif Sirni Geggeessaa Qophaahe

Ka taayitaa prezidaantummaa Oromiyaa irraa kaasamanii, ministarummaa Ittisaa Federaawa Itiyoophiyaatti muudaman Obbo Lammaa Magarsaa fi hoogganoota Oromiyaa ka biroof kaleessa Adaamaatti sirni geggeessaa taasisamee jira. Ka sirna sana irratti argaman – muummichi-ministaraa Itiyoophiyaa Dr. Abiyyi Ahimed, “hooggansi naannoo Oromiyaa haaraan imaanaa guddaa itti kenname hubachuudahaan gaaffii ummataa deebisuuf kutannoon qaba, jedhan. Mukraar Jamaal tu Adaamaa irraa gabaase. Dhaggeeffadhaa. No media source currently available


Itti aanaa Pirezidaantiin Naannoo Oromiyaa Dambi Doollootti Hawaasa Mar'achiisan

Itti aanaa Pirezidaantiin naannoo Oromiyaa kaleessa muudaman - Obbo Shimallis Abdiisaa har'a bakka bu'oota hawaasaa Dambi Doolloo fi Qellam Wallaggaa waliin marii taasisanii jiru. Namootni marichatti hirmaatan hagi tokko Raadiyoo Sagalee Ameerikaaf yaada kennaniin, Obbo Shimallis nageenya godinichaa deebisuuf waadaa seenuu isaanii ibsan. Marii Dambidoollootti geggeessan akkuma xumuranitti, dhimma nageenya daangaa irratti hoggansa Asoosaa jiru waliin mari'achuuf gara sanatti imalan. Naakoor Malkaa tu Naqamtee irraa gabaase. Guutummaa isaa caqasaa. No media source currently available


Booranatti Bisaan Dilloo ganna 10n duratti jalqaban malkaa nama hin dabarsine Waxabajji dhuftu ammoo warrii gama Areeo bisaan 'hin argata'

No media source currently available Bisaan Dilloo ykn Billiqqoo porojeektii bisaanii birrii biliyona hedduutiin ganna 10n duratti hujii jalqaban. Aanaalee Booranaa 13n namaa fi sa’allee dheebuu baasuu qofaa mitii isumaa midhaanii facaafatan jedhanii jalqaban. Haga didiqqaa tokko malee bisaaan sun akka warrii lafaa jedhutti malkaa nama hin baamnee namii ammallee bisaan dansaa barbaada horii waliin lafa mara. Birrii biliyoona hedduu ta hujii tanaan jalqaban jedhanillee namii karaa isiin itti cophxe afaan guutatee namatti hin jiru jiru. Hujii tana amma irra deebihanii qortanii amma hujiitti jiran jedha itti aanaan itti gaafatamaa interpiraayizi Oromiyaa,obbo Goonfaa Baayisaa. Akka obbo Gonaafan jedhutti hujiin duraa sun waan akka akkaatiin badde. Bal’inna hujii sunii,rakkina kontiraakteraa fi waan hedduutti keessa dhufe. Gaafasitti nama kuma 200 fi gaalfaa ,loonii re’ee horii kuma 200 caalaa dheebuu baasuuf jalqaban.”Akka yaadametti tajaajila hin kennine.” Taatullee obbo Goonfaan ebelutti wa yakkee fi horii haganaatti itti bahee jechuuu hin dandeenne. Amma amma itti jiranin birrii biliyoona sagal taatuuun hojjachuutti jiran. Amma bisaan lafa jalaa oli dhiibanii laaluutti jiran. Gaafa hujiin tun Waxabajjii dhuftu dhumatte ammoo ollootii gama Simuu Areeroo jiran ollootii Areero irraa km 98 keessa jiran porojeektii tana irraa bisaan argachuu dandahan jedhan. Analeen 12 hafan akka obboo Gonfaan jedhetti bara Itoophiyaa 2012 yoo wannii cuftii qixooftee baajetillee argatan bisaan kana argachuu dandahan.


Leenjii Guyyoota 55 fi Komii Muudamtoota Godinaalee Wallaggaa Afuranii

Guyyoota 55f leenjii irra turanii gara bakkawwan irraaa dhufaniitti kanneen debi'an muudamtoonni siyaasaa godinaalee Wallaggaa afuranii yeroo bakka hojii keenyaatti debinu bakka biraatti jijiraamtan, jedhamne – jedhuun komatan. Namoonni komee dhageessisan akka jedhanitti haalli jijjiiraa kanaa hojimataa paartii Dimookiratawaa Oromoo kan hordofee miti. Wajjira giddu-gallessa paartii diimokiraatawa Oromootti itti gaafatamaan Quunnamtii Hawaasaa obbo Taayyee Danda'aa immoo, jijjiirraa kana keessatti hojimaanni dhaaba cabe hin jiru, jedhan. Tsehaay Daamxoo tu Finfinnee irraa gabaase. No media source currently available


Rakkoo Akka Ruwaandaa Irraa Of Ittisuuf Maal Gochuu Barbaachisa?

Ruwaandaan, ajjeechaa duguuginsa sanyii waggoota digdamii shanii dura biyya ishee keessatti geggeeswsamee fi uummata kuma dhibba saddeetii ol fixeef, baatii tokkoof sirna yaadannoo geggeessaa jirti. Wal-fixinsa Addunyaa irratti isa hamaa tahe kana irraa Itiyoophiyaabn hubannaa akkamii argate? Rakkoo akkanaa of irraa ittisuuf maal gochuu barbaachisa? Kana irratti, gabaasaan keenya Naakor Malkaa yaada uummataa walitti-qabee nuuf erge qaba. Caqasaa. No media source currently available


‘Dhiphuu Keessa Jirra’ – Lammilee Oromoo Sudaan Jiran

Hiriira mormiirra ka ka’e haalli nageenyaa Sudaan yaaddessaa waan ta’eef miidhaan nurra dhaqqabaa jira jedhan lammileen Oromoo Sudaan jiraatan. Hiriira Kanaan walqabatees lammileen Oromoo reebichi akka irra dhaqqabe Sagale Ameerikaaf himanii jiru. Galmoo Daawit dabalata qaba No media source currently available


ABO Tokkome fi ABO Qaama Cehumsaa Tokkomuuf Walii Galtee Godhan

ABO Qaama Cehumsaa fi ABO Tokkome garaagarumaa isaani dhiphisuun walitti tokkomuuf walii galuu isaani beeksisan. Dhaabileen kuniin kora waliigalaa waamanii hoggansa isaani kan filatan akka ta’es ibsanii jiru. Hoggantooni dhaabilee Oromoo gara biraas tumsa dhaabilee oromootti akka hirmaatan waamichi dhihaatee jira.\nMuktaar Jamaal tu Finfinnee irraa gabaase. Guutummaa isaa caqasaa. No media source currently available


Humnootni Nageenyaa Mootummaa Miidhaa Nurraan Geessisaa Jiru, Jedhu Jiraattonni Gujii Lixaa

Jiraattonni Aanaa Gujii Lixaa Aanaa Galaanaa torbee darbee kaasee humnootni mootummaa nageenya kabachiisan miidhaa nurraan geessisaa jiruu jechuun dubbatan. Humnootni Mootummaa kun Gandoota Aanichaa Sadii keessatti mana jiraattotaa akka guban jiraattonni himaniiru. Bulchiinsi Godina Gujii Lixaas himanna kanaaf deebii kennee jira; Galmoo Daawit. No media source currently available


Lotorii Tombolaa Lammiitu Lammiif Hoom Baha?

Lotorii Tombolaa Lammiitu lammiif jedhame kan lammillee naannoo Sumalee fi dangaa irraa buqa’an debisanii dhaabuuf jedhamee gurguramaa jiru guyyaan carraan isaa itti bahu bellamaan daddabalee dheerachuun nu yaaddesse jedhaan namoonni lotoricha bitatanii eegaa turanii fi Raadiyoo Sagalee Amerikaatiif yaada isaanii kennaan. Koreen Qindesssituu Lotooricha Tombolla Lammiitu lammiif jedhamee ammo guyyaan carran bahu dheerachuun isaa sababaa lotooriin sun akka waadaan seenametti hin gurguramiiniif jedha. Gabaasaa Tsahaay Daamxoo caqasaa. No media source currently available


Namoonni Waggaa Saddeet Dura Sababa Hongeetin Horroo Guduruu Qubachiifaman Rakkoo Hamaa Keessa Jira Jedhan

Hongee mudatee turerraan kan kahe namootni 2600 caalan waggaa Saddeet dura Godina Horroo guduruu Aanaa Hamuruu qubachiifaman rakkoo hammaataaf saaxilamuu namootni hagi tokko yaada isaanii Raadiyoo Sagalee Ameerikaaf kennan dubbatan. Mootummaan naannoo Oromiyaa fala nu dhorkatee, yookaan bakka nuuf haa jijjiiru yoo hin dandeenye hawaasa idil-addunyaa deggersa nuuf haa gaafatu jechuun kan namni maatii saddeet qabachuun akka rakkina keessa jira jedhan kan dubbatan. Bulchiinsi aanichaa rakkoon kun akka furmaata argatu qaama mootummaa olaanu gaafachuu itti fufus furmaatni hin argamne jedha.\nYaaliin hanga'oota Naannoo Oromiyaa dhimma kanarratti dubbisuuf goone har'aaf hin milkoofne. No media source currently available


Nageenya Godinaa Walloo Kaabaa Keessatti Mirkaneessuuf Hojiin Jalqabamuu Dubbata Mootummaan

Itti-gaafatamaan waajira bulchiinsaa nageenyaa godinaa Walloo Kibbaa – Obbo Qoyyaachew Ayyaalew, walitti-bu’insa dhiheenya kana, bulchiinsa naannoo Amaaraa, bulchiinsa Hawaasa Oromoo fi godinaa Shawaa Kaabaa keessatti lubbuu namaa galaafate balaaleffachuudhaan, walitti-bu’insi kun gara godinaa isaaniitti akka hin dabarre ittisuuf jecha, hojii cimaa kan hojjetaa jiran tahuu dubbatu. “Godinaan kun, godinaa sabaa fi sab-lammoonni adda addaa keessa jiraatani. Kana ilaalcha keessa galchuudhaan, gama keenyaan qophii waliigalaa goonee jirra. Inni jalqabaa hawaasichi nageenya naannoo isaa eeguudhaan maal gochuu akka qabu, keessumaa dargaggoonni humna guddaa dha naannoo kanatti. Humni kun nageenya naannoo isaa eeguu eeguu qaba. Rakkoolee nageenya naannoo isaaf gufuu tahan, ofii isaa sirreessaa deemuu danda’uu qaba. Kana irratti hubannaa uumuudhaaf, waltajjiilee marii qopheessinee jirra, jedhu - itti-gaafatamaan bulchiisaa fi nageenyaa Walloo Kibbaa – Obbo Qoyyaachew Ayyaalew. Godinaa Walloo Kibbaa keessatti, kanneen yaaddoo nageenyaa fi madda walitti-bu’insaa tahuu malan – jedhaman, aanaaleen 6 adda-baasamuu isaaniis dubbatanii jiran. Gabaasaa guutuu caqasaa No media source currently available


Uffata Aadaa Oromoo Guyyaa Ayyaanaa fi Cidha Qofa Otoo Hin Taane Yeroo Mara Uffatamuu Danda’uu Qaba:Mooyii Xilaahun

Uffanni aadaa bifa hojiif toluutti yoo qophaa’ee akkuma uffata ka biroo guyyaa guyyaan uffatamuu danda’aa jechuun Mooyii Xilaahun ibsitee jirti. Dizaayinii uffataa baasuun ooguma kan qabdu Mooyiin uffata aadaa oromoo bifa aadaa fi ammayyaan qopheessitee Dilbata Fullee keenyaa jechuun Ebla 21 bara 2019 magaalaa Finfinnee keessatti dhiyeessuuf akka jirtu dubbatte. Warri jalqaba uuffata aadaa Oromoo dhiyeessuu jalqaban rakkoo guddaa keessa darbaa akka turan amma garu deemsa waggootii dheeraa booda foyya’uu isaa ibsistee jirti. Ummanni Oromoo kan ofii kabajee uffata aadaa uffachuun daran dabalaa ka jiru ta’u fi kanneen biyya alaa keessa jiraatan ituu hin hafiin gara biyyaatti nama ergachuun akka bitatan dubbatte Mooyiin. Gara fuula duraatti warshaa huccuu dhaabuun uffata aadaa sadarkaa isaa eege omishuun fedhii biyya keessaa fi alaa guutuuf fedhi kan qabdu ta’u aaddee Mooyii Xilaahun ibsitee jirti. Hojii Oromoon gaggeessu kan bifa garaa garaa keessatti rakkoon mudatu Isponsara dhabuu akka ta’e ibsitee jirti. Gaaffii fi deebii gaggeeffame caqasaa. No media source currently available


“Carraa fi Danqaa Miidiyaalee Hawaasa, Cehumsa Sirna Dimokiraasii Keessatti”

Haalli itti fayyadama Sabaahimaa yokaan Miidiyaalee Hawaasaa akkuma bu'aa gudda qabu sirnaan dhimma itti bahuu dhaa baannaan balaan isaa guddaa tahuu marii gaazzexeessotaa gidduu kana Finfinneetti geggeessame tokko irratti himamee jira. Mata-duree “Carraa fi Danqaa Miidiyaalee Hawaasa, Cehumsa sirna Dimokiraasii keessatti” jedhuun, mariin Waldaa Gaazexessota Oromiyaatiin taasisame kun, Hoteela Qananiisaa ka magaalaa Finfinnee jirutti geggefame. Muktaar Jamaal tu Finfinnee irraa gabaase. Caqasaa. No media source currently available


Dubartoota Biyyoota Guddataa Jiran Keessaa Jajjabeesuuf Prezidaant Traamp Maallaqa Ramadan

Dhaabbati mootummaa Yunaaytid isteets daldala dubartoota Afrikaa jajjabeessuuf kan oolu Doolaara miliyoona hedduu ramaduuf karoorfachuu isaa beeksisee jira. Kanas Intala angafa kan Prezidaant Traamp Ivaankaa Traamp fi walta’iinsa investmentii dhunfaa kan biyyoota alaa keessaa kan hogganan David Bohigian har’a Finfinnee keessatti ifa godhe. Karoorri kun Dolaara Biliyoona tokko sossosuun kana keessaa miliyoona 300 fi miliyoona 50 kallattiin invastmeentii dubartootaan qabaman ykn hogganamaniif olchuuf karoora qaba. Waluumaa gala Afrikaa keessatti dubartoota jajjabeesuuf ta’uun ibsamee jira.Kana keessaa kaampaanii dizaayinii wayyaa irratti hojjatu kan Muuyaa jedhamu ffi haadha qabeenyaa ta’an aaddee Saaraa Abbabaa waliin waliigalteen mallatteefamuun ibsamee jira. Abbaa ishee prezidaant Traampiif gorsituu gameetti kan taate Ivaankaan Finfinnee seenuun Dilbata darbee ture. Kunis walgahii Dilbata darbee dubartoota Afrikaa dinagdeen akka jajjabaatan dandeetti akka horatan gaafatu irratti argamuuf ture.


Miseensoota WBO Dhukkubsatan Kan Lubbuu isaanif Sodaachisu Hin Jiru:Ogeessa Fayyaa fi Angawaa Oromiyaa

Miseensonni WBO guyyaa kaleessaa Ebla 14 bara 2019 dhukkkubsatanii hospitaala warra Kaatolikii kan qiddus-Luuqaasti geessaman haga ammaatti miidhaan lubbuuf sodaachisu akka hin mudatiin sabaa himaan biyyaa ibsanii jiru. Dr. Damissew Gissaa haakiima walii-galaa kan hospitaalichaa akka jedhanti wal’ansii miseensoota waboof kennamaa jiru dandeetti hospitaalichi qabu maraan jedhan. Garu humna hospitaalichaan ol akka hin ta’iin akkasumas kan lubbuuf sodaachisu akka hin jirre ibsan.Amma iyyu wal’ansa argataa akka jiran ibsan. Waajiira Komunikeshinii Oromiyaaf itti gaafatamaa kan ta’an Obbo Admaasuu Daamxoo ibsa kennaniin WBO leenjii irra jiran kana fayyaa isaanii wanni mudate kun ittiin ka’uumsi isaa maal akka ta’e polisii fi qaamnii dhimmi ilaallatu qorataa jiran jedhan. Dhimma kana ilaalchisee nyaatatu summaa’ee jechuun midiyaa hawaasaa irratti oduun deemaa jiru ragaa kan hin qabnee fi odeeffannoo dogoggoraa ta’uus ibsan. Kanneen rakkoon kun isaan mudatee miseensoota WBO 136 ta’uun kan ibsamee yoo ta’u garu walii galaan miseensonni WBO mooraa xolaay keessa jiran kuma tokko kan caalan ta’uun ibsamee jira.


‘Hidhattoonni Naannoo Soomalee Gujii Bahaa - Gumii Eeldallootti Abbaa Araddaa Ajjeesan’ – Jiraattota

Hidhattoonni Naannoo Soomaleetii dhufan jedhaman Kaleessa Gujii Bahaa Aanaa Gumii Eeldalloo tti lola bananii namoota lama ajjeesanii 7 ammoo madeessuu isaanii jiraattonni dubbatan. Hidhattoonni kun qabeenya horiis saamuu isaanii jiraattonni kun dabaluun himanii jiru. Bulchaan Aanaa gumii Eldalloo obbo Boruu Dulloo miidhaan dhaqqabe dhugaa ta’uu himanii; namootni kaanis qe’ee baqachuuisaanii Sagaleee Ameerikaaf mirkaneessaniiru. No media source currently available


Rakkoo Wallotti Uumame Mormun Magaalota Oromiyaatti Hiriirri Geggeeffame

Naannoo Oromiyaa magaalota garagaraa keessati hiriiri rakkoo wallotti uumame mormu taasisamee jira, Hiriirtonni kuniin kanneen Oromoo Walloo irratti lola banan mootumaan akka seeratti dhiheessu gaafatanii jiru. Biroon bulchinsaa fi nageenya naannoo Oromiyaa, rakkoo kana furuuf qindoominaan hojjatamaa akka jiru beeksisee jira. Muktaar Jamaal tu gabaase. Caqasaa. No media source currently available


Itoophiyaan bulchootaa fi dureeyyii 60 tahan balleessaa gugurdoon himatte qaaqqabdee hiite

Darekteroota fi dureeyyii tana wanjala gugurdaan hiamtan.Jara kana keessaa korporeeshiinii hujii bisaanii,ejensii gargaarsa qorsaa, korporeshiinii hujii daldalaa Itoophiyaa fa Daarekteroora,itti gaafamtoota fi dureeyyii warra waliin jiran faatti keessa jira. Jarii shakkiin qabame kun humnaa fi itti gaafatama qabuun horii hedduu balleesse. Warrii qabame kun manii isaaniituu waan jarii argatuu oli.Tana maleellee yo mana isaanii soqan kaartaa manaa maqaa isaaniitin qabanii fi akkaawunti baankii dhoffatan keessatti argan. Fkn qorsa biyya keessaa bitan seera malee nama tokkoo irraa birrii miliyoona 79 fi doolara Amerikaa kuma 400 oliin bitan. Waan mootummaan bitu caal baasii malee dhossaan bichisiisuu,horii haga dabarse bituu fi waan hedduun himatan ji’a sadii qorachaa bahan. Midhaan biyyaa bitan toonii 400 bituuf faaaydaa keessaa argachuuf jedhanii doolara Amerikaa miliyoona 23 fi kuma 700 balleessan.Gara korporeshiinii bisaaniitiin ammoo faayidaa keessaa argachuuf seera malee birrii miliyoona 55 baasan. Wanajala gugurdaa dhibiillee qorachuutti jirraa jedha obboo Birhaanuu Tsaggyaa tatullee… “Horiin mootummaa guddaan gama waan bitaniitin bada lammeessoon ammoo gama ijaarsaaiin bada.”Warra dhaabbilee biyya alaatiin wal jaaree biyya nagaa dhowwuuf hojjachaa bahe jedhanillee warra qabame keessaa tokko. Abbaan alangaa addaa tana malee nama hedduu qorachuutti jira.


Istaadiyeemiin Wallaggaa Eebbifame

Istaadiyeemiin Wallaggaa har'a bakka Muummichi Ministiraa Doktor Abiyyi Ahmadii fi Pireezidaantiin Naannoo Oromiyaa Obbo Lammaa Magarsaa argamanitti eebbifamee banamee jira. Marii geggeeffame irrattis hoogganoonni kunneenii fi ka biroon argamanii, gaaffiilee dhihaataniif deebii kennanii jiran. Carraawwan investimentii gara fuul-duraatti gara godinichaa dhaqan akka jiran dubbatan, Muummichi Ministaraa Abiyyi. Naakoor Malkaa tu Naqamtee irraa gabaase. Caqasaa. No media source currently available


Naannoo Kamisee fi Shawaa Kaabaa Keessatti Tasgabiin Bu’eera : Angawaa Waraanaa Ka Sadarkaa Olaanaa

Walitti bu’iinsa Kamisee fi naannoo isheetti Bitooteessa 24 bara 2019 uumamee kan ilaaleen waan dubbatamaa ture adda addumaa akka qabu mootummaa naannoo Amaaraatti bulchaa dureen godina saba Oromoo Obbo Ahmad Hassan ibsanii jiru.Silaa iyyu “ Qabeen Waanuuma Keessa Jiru Dhangalaafti “jedhanii Qabeen bishaan baatu damma hin dhangalaasu jedhu Obbo Ahmad. Achuuma Bulchiinsa naannoo Amaaraa keessa aangawoonni jiran waa’ee walitti bu’iinsa uumamee kaan Adda Bilisummaa Oromootu gaggeesse ennaa jedhan kaan immo hin beekamnee, kaan immoo uummatatu wal waraane jedhu.Maraafuu qoratamaa kan jiru ta’uun ibsamee jira. Bulchiinsa naannoo Amaaraa godina Shawaa kaabaa keessatti walitti bu’iinsii Haxaayee, Kaarraa Qoree, Maajatee fi kanneen biroo keessatti gaggeeffamees isa kan Kamisee keessaa waliin hidhata qaba kanneen jedhan jiru. Angawaan ajaja waraanaa kan sadarkaa olaanaa tokko garu iddoo hundaattuu “hidhattoota qaama nageenya bulchiinsa naannoo jala jirantu” walitti bu’iinsa kana gaggeesse waan ta’eef dhaabsisuuf rakkisaa ture jedhan.Kana malees ABO dha kan jedhu sirrii miti, maraafuu qoratamee dhugaan isaa beekama jedhan. Garu iddoo hundumatti tasgabiin bu’u isaa fi namoonni qe’e ofii irraa godaananitti deebi’uu isaanis aangawaan waraanaa kan sadarkaa olaana kun hubachisanii jiru. Maraafuu qaamonni adda addaa maal jedhan? Kutaa 1ffaa: No media source currently available Kutaa 2ffaa: No media source currently available


Namoonni Wallagga Lixaatti Baatii Lama Dura Komaand Poostin Hidhaman In Hikkamin Jiru: Maatii Hidhamootaa

Godinaa Wallagga Lixaa aanaa Baabboo Gambeelitti namootni 57 tahan Koomaand poostiin erga hidhamanii baatiin lama darbe jedha maatii hidhamtootaa keessaa namni Raadiyoo sagalee Ameerikaaf yaada isaa kenne.\nWaajjirri Paartii Diimookiraasawaa Oromoo aanichaa ammoo kan aanichatti hidhamanii jiran namoota saddeet ykn sagal hin caalani jedha. Namootni 13 gara Gimbiitti ergamuun dhugaa tahuu himuun sababa mana murtiitti hin dhiyaaneefillee Raadiyoo Sagalee Ameerikaaf ibsaniiru Itti gaafatamaan waajjirichaa. Naakoor Malkaa tu Naqamteerraa gabaase. Caqasaa. No media source currently available


Yunivarsitii Walloo Keessatti Jeequmsi Kaleessa Jalqabame Har’as Itti Fufee Oole

Yunivarsitii Walloo keessatti jeequmsi kaleessa jalqabame har’as itti fufee oole. Gabaasaan VOA - Mesfin Aarraagee, Desee irraa akka gabaasetti, gidduu kana – bulchiisa naannoo Amaaraa, godinaa bulchiinsa sab-lammii Oromoo fi godinaa Shawaa Kaabaa – naannoolee Axaayyee, Maajetee fi ka biroo keessatti walitti-bu’insi uumamee lubbuun namaa miidhamuu hordofee, kanneen Yunivarsitii Walloo, mooraa Desee keessa jiran – barattoonni kaleessa mormii isaanii ibsanii akka turan prezidaantiin Yunivarsitichaa – Dr. Abaatee Geetaahun VOAf ibsanii jiran. Haala mormii sanas ennaa dubbatan, barattoonni hagi tokko mooraa keessaas mooraadhaa alaas, “mirgi Amaaraa haa kabajamu. Amaarri miidhamaa jira” ka jedhu sagalee isaanii dhageessisaa, buufata Poolsii Shanaffaa bira ennaa gahan gara magaalaatti akka hin dabarre, humna nageenyaa naannoo tureen ennaa dhorkaman xiqqoo wal-dhibdeen uumamuu isaa fi barattoonni gara mooraatti deebi’uu isaanii ibsan. San booda barattoota gidduutti wal-dhibdeen uumamuu isaa illee dubbatan. “Damee gam-lameenii keessaayyuu rakkoon akka uumamu kanneen fedhan tu jira. Isa kana keessaas is asana keessaas, alaas rakkoon kun akka uumamu qaamni barbaadu waan tureef, walitti-bu’insi hagi tokko uumame,” jedhu – Prezidaantiin Yunivaristichaa Walitti-bu’insa kana keessatti, hojii guyya guyyaatti namni bobba’ee jiru tokko du’uu isaa fi barattoonni afur salphaa madaawanii wal’aansa fayyaa argatanii deebi’uu isaaniis dubbatanii jiran. Rakkoo kanaa booda, Ajajaan Humna Addaa Naannoo Amaaraa – Maajer Jeneraal Teferraa Maammoo, Koomishinarri Koomishinii Poolisii naannichaa - Abberee Addaamuu fi qaamonni ka biroon kan itti hirmaatan mariin barattoota waliin geggeessamee jira. Keessumaa barattoota Amaaraa fi barattoota Oromoo gidduutti wal-dhibdeen uumamee akka rakkoo hin fidne, aangawoonnii fi abbootiin amantii gorsanii jiran, jedha gabaasaan keenya – Masfin Aarraagee.


Waltajjii Marii Nageenyaa Uummataa Naannolee Oromiyaa fi Benishaangul Gumuz

Waltajjiin marii nageenyaa uummataa naannolee Oromiyaa fi Benishaangul Gumuz jidduutti har’a magaalaa Asoosaatti deemsisamee jira. Kanneen marii kana irratti argaman pirezidaantonni naannolee lamaanii waliin-jireenya uummatoota lamaanii irratti humnoota rakkoo uuman dura dhaabbachuu irratti akka gamtaan hojjetan beeksisanii jiru. Ministarri Nagaa Kan Itiyoophiyaa - Aadde Muufariyaat Kaamiilis marii sana irratti argamanii haasawa dhageessisaniin, “Uummatni akka nagaa isaa tikfatu” dhaaman. Naakoor Malkaa tu Naqamtee irra gabaase. Caqasaa. No media source currently available


‘WBO’n Sichi Hooggansa ABO Finfinnee Jiru Waliin “Waliif Hin Taligmu; Wal Hin Taligus ” Ibsa Waraana Bilisummaa Oromoo

Waraanni Bilisummaa Oromoo hooggana Adda Bilisummaa Oromoo Finfinnee jiru irraa ajaja fudhachuu akka dhaabe ibsa baaseen beeksise jira. Kan hojii waraanichaa hoogganuu fi taliigu Ajajaa Waraanaa Ol’aanaa WBO hundeessuu isaas ibsuma torban tokko dura baase kanaan beeksise, waraanichi. Ajajaan Waraana Bilisummaa Oromoo Zoonii Lixaa “Jaal Marroo” jedhamuun beekaman, Kumsaa Dirribaa, ‘WBO’n murtii kana irra gahuun isaa haala Itiyoophiyaa keessa jiru irraa kan ka’e hooggansa ABO Finfinnee jiruu fi WBO gidduu wal-quunnamtiin waan dhabameef akka tahe dubbatan. Ibsa kana irratti dubbi-himaan ABO, Obbo Toleeraa Adabaas, Finfinnee irraa deebii gama isaanii kennanii jiru. Lameenuu gabaasaa keenya Naayiroobii jiru, Galmoo Daawit tu haasofsiise. Caqasaa. No media source currently available


Bulchiinsa Naannoo Amaaraa Godinaa Shawaa Kaabaatti Hookkara Uumameen Lubbun Namoota Baduu fi Qabeenyi Manca'uun Beekkame

Bulchiinsa naannoo Amaaraa, godinaa Shawaa Kaabaa, naannoolee Axaayee, Kaarraa Qoree, Maajetee fi ka biroo keessatti hookkara uumameen namoonni hedduun dhumuu fi ka biroon madaa’uun himamee jira. Qabeenyaan heddun illee manca’uu isaa, Asteer Misgaanaaw Baahir Daar irraa gabaastee jirti. Miidhaa dhaqabe kana mara keessa harka ABO tu jira, jechuun Biiroon Nagaa fi Ijaarsa Naga-eegumsaa Naannoo Amaaraa himatee jira. ABOn immoo gama isaatiin miidhaalee dhaqqaban kaana keessaa harka hin qabu, jechuun himata dhihaate haalee jira. Gama biraatiin, sana booda, aangawaan ministarii Ittisaa Itiyoophiyaa har’a Raadiyoo sagalee Ameerikaaf ibsa kennaniin, bakka walitti-bu’insi sun itti uumame - bulchiinsa naannoo Amaaraa keessa kanneen jiran - Bulchiinsa Sab-lammii Oromoo fi godinaalee Shawaa Kaabaa keessa eega raayyaan ittisaa seenee booda hookkarichi guutummaatti dhaabachuu isaa dubbatanii jiran. Itti-gaafatamaan waajira Itti-aanaa Ajajaa Humnoota waraanaa ka ta tahan – Koleneel Tesfaayee Ayyaaleew, waahila keenya – Tsihoon Girmaa waliin gaaffii fi deebii taasisaniin, walitti-bu’unsi sun ka geggeessame uummatoota gam-lameenii gidduutti akka hin ta’iinitti dubbatan. “Kanneen walitti-bu’anii fi walitti-dhukaasan, hidhattoota gama lameen keessa jiran. Miidhaaleen dhaqqabanis gama lameenii ti,” ka jedhan – aagawaan Ministirii Ittisaa kun, ABOn naannoo sanaa humna hidhate akka hin qabne dubbatanii jiran.


Dhaabbileen Oromo Tokkumaa Ummataa Cimsuu Irratti Akka Hojjatan Waamichi Dhihaate

Dhaabbileen Oromo tokkumaa ummataa cimsuu irratti akka hojjatan waamichi dhihaate, Oromoo Dimokraatik Partii (ODPn) yoomiyyu caala gaafii ummataa deebisuuf kan hojjatu ta'uu isaa Itti Anaan Dura taa'aa ODP Obboo Lamaa Magarsaa dubbatanii jiru. Ayyaanni hundeeffama ODP waggaa 29ffaa fii 1ffa hinjiffanno magaala Finffinee galma bakrumeetti kabajamee jira. Muktaar Jamaal tu gabaase. Caqasaa No media source currently available


Baaburri Meeshaa Fe'ee Finfinnee Irraa Gara Jibuutii Imalaa Ture Garagale

Baaburri meeshaa fe'atee Finfinnee irraa gara Jibuutiitti imalaa ture, Godina Shawaa bahaa aanaa Fantaallee keessatti garagaluu isaa Poolisiin beeksisee jira. \n\nBaaburichi otuu imalaa jiruu halkan keessaa sa'aa sagal irratti balaan irra gahuu isaa fi balaa kanaan miidhaan lubbuu namaa irra gahe akka hin jirre dubbate – Poolsiin. Muktaar Jamaal tu gabaase. Caqasaa No media source currently available


Dhimma Namoota Garee Maqaa Abbaa Torbee Jedhamuu Wajjin Wal-qabate Hidhamanii

Namoonni maqaa Abbaa Torbee jedhamun ji'oota afur dura naannoo Oromiyaa godinaalle gara gara keessa qabamaan mana hidhaa turaan keessa namoota murasaaf Manni Murtii Walii Gala Dhadacha Bahaa mirgaa wabii egeef akka hin banne dhorkamaan jedhu matii fi abbukatoon namoota kanneeni. Akka matii fi abbukatoon isaan jedhannitti namootnni hidhamaan garii gara mooraa leenjii Xoolay kan galaan yoo ta'u gariin ammoo mana hidhaa Maa’ikalawii jiru, kanneen essa buteen isaan bades jira jechuun Raadiyoo Sagalee Ameerikaatti himan. Dhimma kana irratti Komishiin Poolisii Oromiyaa irraa deebii argachuuf deddeebinee yaallus argachuu hin dandeenye. Tsahaay Daamxoo tu gabaase. Caqasaa. No media source currently available


Kitaabota 40 ol Barreessen Harkaa Qaba: Obbo Cherinnet Waaqwayyaa

Obbo Cherinnet Waaqwayyaa jiraataa magaalaa Naqamtee ti. Kitaabota 40 ol ka barreessanii harkaa qaban yoo tahu ka maxxansiisuu danda'an garuu tokko qofa. Sababaa rakkoo maallaqaan maxxanfamuu baatullee gaaf tokko ijoolleen koo ni maxxansisu jechuun barreessuu hin dhaabne. Kitaabonni isaanii hedduun ammoo akka seenaa fi aadaa irratti fuuleffatan dubbatu. Naakoor Malkaatu Amborraa gabaase. No media source currently available


‘Biyya Kanatti Rabbumti Nama Haa Eegu Malee Poolisiin Nama Eegu hin Danda’u’ Baqataa Oromoo Biyya Afriikaa Kibbaa Jiraat

Erga Torbee darbee Afriikaa Kibbaa keessatti lammilee Afriikaa kaan irratti aggaammiin qabeenya saamuu fi reebichaa dhaqqabuu jalqabe sodaa keessa jirraa jedhu baqattoonni Oromoo. Biyya Afriikaa Kibbaa magaalaa Darban, darbees naannoo Aleksaanderiyaatti jiraattonni jecha gaggeessitoota dhaabbilee siyaasaan dahatanii balaa dhaqqabsiisuus dubbatanii jiru. Gaggeessaan hawaasa baqattoota Oromoo haga dandeenye mootummaa biyyatiitiif waan jiru himaa jirra jedhaa, Galmoo Daawit dabalata isaa qopheesseera. No media source currently available


Muummee Ministira Itoophiyaa fi Pireezidaantiin Naannoo Oromiyaa Hawaasa Iluu Abbaa Booraa Wajjin Mari'atan

Muummee Ministira Itoophiyaa Doktor Abiyyi Ahmadii fi Pireezidaantiin Naannoo Oromiyaa obbo Lammaa Magarsaa qaamolee hawaasaa Godina Iluu Abbaa Booraa irraa bakka bu’an waliin magaalaa Mattuutti akka mari’atan beekame. Muummeen Ministirichaa Gabaa Oomisha Itoophiyaa Damee Mattuu yeroo eebbisan, Man-kuusaa Ammayyaa ijaaruufis dhagaan bu’uuraa kaa’ameera. Marii hawaasaa Mattuu Yunivarsiitiitti adeemsifame irratti hirmaattotni gaaffilee garaa garaa kaasanii gama pireezidaant Lammaa fi Doktor Abiyyiin deebiin itti kennameera. Muummeen Ministira biyyattii yeroo Iluu Abbaa Booraa daawwatu kun isa jalqabaatis jedhameera. Gabaasaa Naakoor Malkaa Ambo irraa erge caqasaa.


Dr.Abiy Ahmed ganna tokkocha biyya bulche 'waan dandeennu hojjannee ganna itti aanullee qalbii abdiiti fi tokkummaan hujitti dabarra’ jedhe

No media source currently available Muummeen Minsitera Itoophiyaa Dr.Abiy Ahmed ‘ganna tokkocha biyya bulche waan dandeennu hojjannee ganna itti aanullee qalbii abdiiti fi tokkummaan hujitti dabarra’ jedhe Ganna tokkocha Dr. Abiy biyya itti bulche nama kuma hedduutti hidhaa yaa’e. Manneen hidhaa hedduu cufan.Paartii siyaasaatii fi qabsaahota hedduutti biyyaa alaatii qahee ufiitti gale. Ganna sun galma walgahii barkumee keessatti ulfeessan.Kaan walaloon kaan sirbaan jijjiirama Itoophiyaan itti jirtu faarsa. “Dr.Abiy waan ganna dabre isanii guutuu male ka adoo hin qixeessinuu hafe bira naa dabraa,” jedhe. Waan isanii tolchaa jedhe hafe waan itti wallaale ykn ammo itti hin beekin malee waan jibbee dhiisee miti jedhe. Dr. Abiy akka diqqaa fi guddaalleen faaydaa tokkummaa Itoophiyaa walti himuu qaban dhaamate. "Akkuma Itoophiyaalleen tokkummaan jabeeffanne abdiin isiilleen walti dabalamuu akkuma taate irra dedeebinee itti hima barsiiuu malle.Wannii nu jennuu fi dubbannu cuftii waan Itoophiyaa jabeessee tokkumma jabeessaa tahuu male tanuma itti himuu malle.” Tokkummaan tun ammoo akka Dr Abiy jedhetti waan,qabeennaa, beekumsii keenna kun ammoo waan guddinna Itoophiyaa jabeessaa malee ka Itoophiyaa baqachiisuu malee miti. Jijjiiramii Itoophiyaan amma itti jirtu akka jecha Dr Abiyyyiitit waan akka ijoollee daaddeen deemuutti jiraati. Tanumaafuu irratti haa wal falamnuu. Haa wal dubbannu taatullee marii fi haasahii kun karaa irraa deebi’ee gaaddisa mariitti deebi’uu malle.Mariin tun ammoo marii nu misoomsitu,guddina tokkummaa jabeessuu malte.” Ganna itti aanu ammoo Abiy akka namii.Wa walii dhiisaa, wal obsaa, Goondarii fi Maqaleen, Baahir Daarii fi Addigiraati, Jijjigaa fi Adaamaan,Asoosaa fi Gaambellaan akka obboleeyyanii waliin faarsaa waan irratti wal dhamne ammoo irratti wal mari’achaa, gannii kun ganna Itoophiyummaa jabeefatan tahuu male. Lataa Qana’aa akkana jedhe Otuma mammaakanii katafi jennee achii asi baanee Biyya manca’uu geesse utubaa dhugaa taane Dukkanni itti naannahee Hobomboleetiin itti huurse Itoophiyaa jiguudhaaf mataan lafa gahe Oromootti oli kaase Seeneet Gizaachoo ammoo akkana jette Irree tokkummaatiin bilisa ofi baafneee Ka alaa fi kan keessaa Oromoon wal maamnee Waggaa tokkoffaa waggaa injifannoo seenaan kabajanne “Jijjiirama jalqamnellee durumatiin deemannaa filannoo ganna dhufuullee qalbii qajeeltuun itti qophoomna.”


Jeneraal Kamaal Galchuu Aangoo Irraa Kaafaman

Hogganaan Biiroo Bulchinsaa fi Nageenya Oromiyaa BirgeEder Jeneraal Kamaal Galchuu onkollessa bara 20011 akka lakkofsa Itoophiyaatti gara aangootti dhufaan tajaajila ji'oota jahaa tii booda aangoo irraa kaafaman. Taayitaa irraa kaasamuun marii fi ibsa tokko malee xalayaadhaan natti kenname, jedhu Jeneraala Kamaal. Dhimma kana ilaalchisee sababa ittin ka'aan baruuf Raadiyoon Sagalee Amerikaa qamaa Motummaatta irra deebii argachuuf carraqiin godhe ammaaf hin milkofne.Gabaasaa Tsahaay Daamxoo caqasaa. No media source currently available


HIriira Wiixata Darbeetin Walqabatee Dhimma Barattoota Yunivarsiitii Amboo

Hiriira mormii Wiixata darbe Mooraa Amboo Yunivarsiitii keessatti deemsifame irratti osoo hin hirmaatin Yunivarsiiticharraa yeroo hin murtaa’iiniif dhorkamne, jechuun barattootni yunivarsitichaa hagi tokko yaada isaanii Raadiyoo Sagalee Ameerikaaf kennanii jiran. Yunivarsiitichi immoo gama isaan barattootni Galma Yunivarsiitichaa irratti hubaatii geessisan jedhamanii shakkaman 10 hamma dhimmi isaanii koree naamusaan qulqullaahee beekamutti mooraarraa dhorkamuu isaanii ibsee jira. Gabaasaa Naakoor Malkaa Ambo irraa erge caqasaa. No media source currently available


'Kondomiiniyeemiin Koyyee Fachee Rabsamuufi' Oduun Jedhu Oduu Sobaati: Biroo Misooma Mannneen Finfinnee

Manneen waliinii yokaan Kondomiiniyeemii Koyyee Fachee torbaan dhufu irraa jalqabee raabsama, jedhamee oduun dhagahame oduu sobaa ti, jechuudhaan Biroon Misooma Mannneenii, ka Bulchiinsa magaala Finfinnee beeksisee jira. Biiroon sun akka jedhetti dhimma kana koreen sadarkaa Federaala waan ilaalaa jiruuf, waan torban dhufu abboota caraa manneeniif raabsamu homtuu hin jiru. Obsaan akka eegatan illee gaafatee jira. Muktaar Jamaal tu gabaase. Caqasaa. No media source currently available


Barattoonni Oromoo Yunivarsitii Haramayaa Har’aa fi Kaleessa Hiriira Bahan

Kan maqaan isaa akka ibsame hin feene, barataan Yunivarsitii Haramaayaa tokko, gabaasaa VOA Addis Chekkoliif akka ibsetti, barattoonni Oromoo Yunivarsiticha keessaa barataa jiran: - Afaan Oromoo, Afaan hojii fedheraalaa haa tahu, - Magaalaaleen Finfinnee, Hararii fi Dirre-dhawaa bulchiinsa naannoo Oromiyaa jala haa galfaman, - Komaandi Poostiin waraanaa Wallagga irratti hojii irra oolfamaa jiru haa kaafamu, - Itti-gaafatamaan waajira Paartii ODP – Obbo Alamuu Simee taayitaa irraa haa kaasaman, gaaffiilee jedhan qabachuun hiriira bahanii turan. Prezidaantiin Yunivarsitii Haramaayaa – Dr. Jamaal Yusuuf, haala achii booda uumame ennaa ibsan, “hiriira sana bahanii ennaa deebi’an barataa tokkoo fi poolisii gidduutti walitti-bu’insa uumameen, barataan sun xiqqoo miidhame. Sun tahuun miira ijoollee jijjiire. Ggaaziin imimmaan ija keessaa yaasu barattootatti biifame. Ijoolleenis dhagaa darbachuu ka’an. Achii booda nutis gidduu gallee, humni ittisaas aara imimmaansu sana akka dhaaban, barattoonnis dhagaa darbachuu akka dhaaban goone. Halkan akkanatti tasagabbaa’ee bule. Mucaa sana, anii fi waahilli kiyya Hospitaala Haramaayaa deemne ilaallee jirra. Xinnoo caba lafee qaba. Garuu, har’a ganamas mormiin sun itti fufee, gommaa gubuu faa ture. Sana irra darbees ibiddi marga qabachuu tu ture. Humni nageenyaa akka duulaatti itti bobba’ee dhaamsee jira. Amma haalli jiru baay’ee gaarii dha,” jedhan, Dr. Jamaal. Gavba Gaaffiin barattoota Yunivarsitii Haromaayaa kun har’as kan itti fufee oole, ka jedhan – prezidaantiin Yunivaristichaa – Dr. Kamaal Yusuuf, har’a waaree booda barattoota wajjiin marii geggeessuu isaanii dubbatu. Gabaasaa guutuu caqasaa. No media source currently available


Dr. Abiyyi Ahmad Isa Abdanne Caalaa Hojjate: Obbo Bulchaa Dammaqsaa

Dr. Abiyyi Ahmad mummicha ministeera Itiyoophiyaa ta’uun eega kakatanii aangoo qabatanii har’a waggaa tokko guutee jira.Deemsa biyyatti keessaa kan waggaa tokko kan ilaaleen Raadiyoo Sagalee Amerikaaf yaada kan kennan Obbo Bulchaa Dammaqsaa akka jedhanti Dr. Abiyyi muxannoo hoggana sadarkaa olaanaa ituu hin qabaatiin waggaa tokko keessatti kana hojjachuun kan abdannee fi yaadne caalaa jedhan. Ertraa waliin nagaan bu’uun, biyyoota ollaa waliin karaa nagaan mari’achuun, biyya keessattis rakkoo jiru mariin qofa furuuf hojjachuun waan haaraa dha jedhan. Kana malees uummanni Itiyoophiyaa Hogganaa Hammana Itti Hiqee Isa Dubbise Argee Hin Beeku. Gaaffii fi deebii caqasaa No media source currently available


Komii Dargaggoonni Kooleejoota fi Yunivarsiitiiwwan Naannnoo Amboo Irraa Eebifamn Qaban

Dargaggoonni kooleejootaa fi Yunivarsiitiiwwan adda addaa Amboo fi naannawa ishee jiran irraa eebbifaman waggootaaf hojii dhabuun rakkachuu isaanii himan. Koreen Teeknikaa carraa hojii mijeessuuf hundaa’e rakkoo isaaniif furmaata barbaaduu irratti laafe jira - jedhanii, carraa hojii jedhame mijeessuu keessatti ka qooda fudhataa turan dargaggoonni sadii hidhamuun kan isaan gaddisiise tahuullee dubbatanii jiran. Bulchaan Godina Shawaa Lixaa immoo, carraa hojii uumuuf carraaqqiin taasisamu addaan hin citne, jedhu. Itti aanaan Kantiibaa Amboo gama isaaniin rakkoo jiru akka mariin hiikan dubbatanii, “dargaggootni sababa hojii nu qabsiisaa jedhaniif hidhaman yoo jiraatanis ni hiikamu,” jedhanii jiran. Naakoor Malkaa to Ambo irraa gabaase. Dhaggeeffadhaa


Waldorgommii Manneen Barnoota Itoophiyaa Maqaleetti Waldorgomuutti Jiran Oromiyaan Haga Hardhaatti Warqii 58 Haratte

Waldorgommiin manneen barnoota tana ganna lama lamatti wal dorgoman. Ee Maqaleetti jaqabanii guyyaa 10 keessa jiranii torbaanuma kana dhumatti. Akka itti aanaan koomishineera koomoshiina ispoorti Oromiyaa,Fissihaa G/Mikaahel jedhetti Oromiyaan ispoortii 13n dorgomuutti jirti. Oromiyaatti dura jiraa naannoo Amaaraatti itti aanaa sadeessoon ammoo naannoo Tigraay. Oromiyaan atileetota 95 dorgommii tanatti egattee taphachiifachuutti jirti. Itoophiyaa fi Ugaandaan dorgommii iftaan Finfinnee taphataniif qophii jirti. Dorgommiin uwwaa(haawwanii fi ijoollee dubraa) tun ta Olompikii bara 2020 irratti wal dorogoman. Addunyaan dorgommii Olompikii bra 2020 ganna dhufu Jappaan Tookiyootti dorgomaniif qophii jirti. Waan irratti wal dorgoman keessaa tokko dorgommii kubbaa miilaa dhiiraa fi dhalaati. Dorgommii tanaan Afrikaa keessaa biyya 12 wal dorgoma.Afrikaan dorgommii tanaaf walti qophaahuutti jirti. Akka kanaan Roobii dhuftu Itoophiyaa fi Ugaandaatti istaadiyoomii Finfinneetti waliin taphata.Guyyaa sadiin duubatti ammoo Ugaandaa istaadiyoomii Lugogotti wal dorgoman. Ugaandaaan ogeeyyota fayyaa waliin nama 28 kopheeffatte. Itoophiyaan taphattoota 25 qabdi.Akka lenjiftuun Ugaandaa Bulegaa jettetti akka dansaa jiranii akka dansaa leenjifamanillee. Itoophiyaan garanaan akka keessa jirti? Daarktera kubbaa miilaa Itoophiyaa obboo Kabbadaa Warquu jedhetti Itoophiyaa taphattoota jajjaboo dorgommii tanatti filatte.


‘Raayyaan Ittisaa Warri Mi’ootti Misirroowwan Ajjeesan Gumaa Baasan Garuu Seeratti Hin Dhiyaanne’ – Aanaa Mi’oo

Miseensonni Raayya Ittisa Biyyaa Ji’a Gurraandhala darbe Aanaa Mi’ootti misirroowwanii fi amaamota ajjeesan gatii dhiigaa maatiif baasanus haga yoonaa akka seeraaf hin dhiyaanne Bulchiinsi Aanaa Mi’oo beeksise. Hoogganaan Waajjira ODP Aanaa Mi’oo Obbo Soraa Galgaloo ‘gaggeessitoonni Waraana Biyyaa Naanno Mooyyale jiran akka aadaa booranaatti gumaa baasuu VOA’f mirkaneessanii jiru. Bulchiinsi aanichaa garuu ammas loltoota kana dhaddacha godinaaf akka dhiyaatan gochuuf ajajdoota raayya ittisa biyyaa waliin awal famiirra akka jiru himee Galmoo Daawit dabalata qaba. No media source currently available


Waggaa 1ffaa Bulchiinsa Dr. Abiyyi Ilaalchisee Yaada Namoota Ogummaa Hojii Garaa Garaa Keessa Jiranii

Waggaa tokkoffaa Muummichi Ministira Itoophiyaa Doktor Abiyyi Ahmad gara Aangootti dhufan ilaalichisee namootni ogummaa hojii gara gara keessa jiran Raadiyoo Sagalee Ameerikaaf yaada kennaniiru. Namonni kunneen akka jedhanitti gama Siiyasattiin hojiiwwan Dr.Abiyyi hojjatan milkaa'inaa qaba garuu gama Diinagdee, Nageenya fi tasgabi biyyatti irratti caalmaatti hojjechuttu barbachisadha jedhan.


Walgahii Koree Jiddu Galessaa Oromo Dimokraatik Partii

Adeemsa Jijjiramaa wagga tokko keessatti hojjatameen bu'aan argamuu isaatii fi kan gama fuula duraatifis hawaasni akka tiiksu ODPn waamicha dhihesse. Koreen jiddu galessaa Oromo Dimokraatik Partii walgahii guyyota sadihiif taa'een hanqinaaf cimina hojii isaa gamaagamuu isaa beeksisee jira. Muktaar Jamaal tu gabaase. Caqasaa. No media source currently available


Hojiin Finfinnees ta’e Godiina Addaa Oromiyaa Keessatti Gaggeeffamu Isa tokko Fayyadee Isa Kaan Kan Miidhu Ta’u Hin Qabu: Dr. Abiyyi Ahmad

Waggaa Tokko Kana Keessatti Hin Hojjanne Jedhee Waan Itti Gaabbu Hin Qabu;Dr. Abiyyi Ahmad Muummichi ministeera Itiyoophiyaa Dr, Abiyyi Ahmad Kamiisa Bitooteessa 28,2019 oduu gabaastoota biraa gaaffii dhiyaateef deebii kennanii jiru. Olaantummaa seeraa kabajsisuu hanqachuu, walitti bu’iinsa gosaa, rakkoo daangaa bulchiinsoota adda addaa gidduu,dinagdee biyyaa, waraana biyyatti, hojii Diplomaasii fi siyaasa biyyatti kan ilaaleen waggaan tokko attam akka ture kan ilaallatan turan gaaffileen dhiyaatan. Kanneen mirgii koo haa kabajamuu jechuun gaafatan gama kaanin waan guutuuf dirqama ta’an eeggachuun barbaachisaa ta’a kan jedhan Dr. Abiyyi Ahmed isa kana wal qixxee deemsisuun dadhabamee gama tokkotti ennaa caalchiisan seera cabsuun uumama jedhan. Waa’een Finfinnee fi Oromiyaa isa tokko ijaaraa kaan midhuu akka hin taane eeggachuun barbaachisaadha jedhan.Finfinnee keessatti Oromoo baayyisuun lakkofsa jiru guddisuuf yaalameera oduun jedhu soba jedhan.Waraqaa eenyummaa Finfinnee ka jedhamuus soba jedhan Mummichi ministeeraa Abiyyi. Mirga addaa Finfinnee ilaalchisee heera mootummaa federaalaa irra Oromiyaaf kan kaa'ame, dhimma Oromoo fi Oromiyaa qofaa miti waan hin taaneef furmaata arguufis lammiin hunduu tumsa gochuu qaba jedhan.Uummanni bulchiinsa naannoo Somaalee irraa buqqa’an magaalaalee Oromiyaa adda addaa keessa qubsiifamuu fi kanneen 6,000 ta’an Finfinnee keessa qubachuu ibsan.Kan hubatamuu qabu Finfinnee kan hunda keenyaa ta’u hubatamuu qaba jedhan Dr. Abiyyi. Bulchiinsii naannoo Oromiyaa mana jireenyaa, nyaataa fi waan barbaachisu dhiyeessuu ni danda’aa taanaan baqattoota kuma dhibba tokko ol Finfinnee keessa qubachisuuf mirga qaba jedhan. Waggaa Tokko Kana Keessatti Hin Hojjanne Jedhee Waan Itti Gaabbu Hin Qabu;Dr. Abiyyi Ahmad Gabaasa Guutuu Caqasaa. No media source currently available


Waggaa Tokkoffaa Dr. Abiyyi Gara Aangootti Dhufan Laalchise Yaada Jiraatota Magaalota Naqamtee, Gimbii fi Amboo

Waggaa tokkoffaa Muummichi Ministira Itoophiyaa Doktor Abiyyi Ahmad gara Aangootti dhufan ilaalchisee jiraattotni magaalota Naqamtee, Gimbii fi Amboo tokko yaada Raadiyoo sagalee Ameerikaaf kennaniin, hojiiwwan Dr. Abiyyi milkaa’inaan hojjatan akkuma jiran, dhimmoonni ammallee furmaata barbaadan jiraachuu dubbatan. Wallagga Yunivarsitiitti, barsiisaan barnoota Lammummaa fi Finfinnee Yunivarsiitiitti , barataan dooktorummaa barnoota Nagaa fi Tasgabbii obbo Qananii Jibaatis bulchiisa waggaa tokkoo Dr. Abiyyi Ahimed ilaalchisee xiinxala gama isaanii kennanii jiru. Naakoor Malkaa tu Naqamte irraa erge. No media source currently available


Rakkoo Nageenyaa Oromiyaa fi Naannoo Amaaraa Jiddutti Mul'atu Furuuf Waliigalteen Mallatteeffame

Rakkoo nageenyaa Oromiyaa fi naannoo Amaara jiddutti mul’atu waliin furuuf ka dandeessisu waligalteen tokko har’a Magaala Bahir Daaritti mallatteeffamee jira. Waliigalteen kanaan koreen tokko kan dhaabate yoo ta'u, “koreen kun madda rakkolee xiinxaluun fala kenna deema” jedhamee jira. Muktaar Jamaal tu gabaase. Caqasaa. No media source currently available


Looniif Marga Gaarii Argachuuf Jecha Lafa Isaa Gubuun Aadaa Baratame: Qonnaan Bultoota

Bosonni Baalee balaa Ibidda irra gaheen aanaalee sadii keessatti gubaatiin guddaan mudachuun isaa himamee jira. Baalaan ibidaa kun yaroo ammaa kana toohannaa jala ooluun isaa kan ibsame yoo ta'u namoota ibida kana qabsiisan jedhamee shakaman tohannaa jala oolchuu isaa poolisiin ibsaa jira. \nGabaasa Guutuu Caqasaa. No media source currently available


Sadarkaa Qulqullina Barnootaa Eegsisuuf Murteessaan Dandeetti Eenyuuti?

Qormaatni ga'umsa dandeetti barsiistotaaf kennamuun qulqullina barnoota egisisuu keessatti gummacha gudaa qaba kan jedhan barsiistoni, barattoonni fi maatiin barattootaa beekamti waraqaa qofa otoo hin taane barsisootaaf jajjabessitun wal cina kennamuf qaba jedhan. Biiroo Barnoota Oromiyaatti itti anaan hogganaa ka ta’an obbo Girmaa Faayisaa qormatii ga'umsa dandetti kun tooftalee qulqullina barnoota ittin egsiisan keessa tokko jechu.Namni waraqaa ragaa kana harkaa qabu bakka sadarkaa itti beekamtti qabutti dorgoma jechuun Raadiyoo Sagalee Amerikaaf ibsan. No media source currently available


"Sirna abbaa irree diignee sirna dimokiaarsiitti cehuutti jirra Injifannoo argamte jabeessaa hujii gara fuulduraa hojjadhaa jechaa jirra"

No media source currently available Dr.Abiy Ahmed ganna tokkoo hardha muummee ministera Itoophiyaa tahe. Jijjiiramii sun fala hedduu biyyattiin dhufe nama hedduu nama gammachiise. Daarekterii OMN,Oromia Media Network, Jawaar Mohaammad biyyatti deebihuun durattuu akka namii qabbanaahee injifanno argate jabeeffatu Gaafachaa baanee jedha. “Hojii irratti akka fuulleeffatan dhaamaa baane.Ummatii akka malee nu dhagahe. Hooggansii garaa nu hin geenne.” Waan silaa jijjiirama lafa qabachiisaa keessaa akka daarekter Jawaar jedhetti tokkummaan ummataa, tokkummaan hayyootaa, hooggantoota siyaasaatii fi paartilee ka jabaatu. ”Baayyee carraaqne garuu guutuutti hin milkoomne hooggansi nama ufitti qabu hin dandeenne.” Abbootii qabeennaallee walti qamnee gurmeessuu hin dandeennee jedhe.Akka jecha Jawaaritti namii abbootii gadaa, sheekii,qeesii fi diqqaa guddaa isaa caqasee jijjiirama miila gadi dhaabe. “Muummichi Minsitea waan Qeerroo irraa hafte diige jijjiirama guddaa fide." Paartii biyya bulchitu qofa irratti gatuun ammoo isaan ufi dagachiisee jennee ufi gaafanne," jedhe Jawaar. OMN Afrikaa keessatti humna jabeessuu fi jijjiirama jiru lafatti jabeessuuf biyyatti gale. Akka Jawaar jedhetti OMN onnee guutuun hojjachuutti jira.Istudiyoo Naayroobitti banatan,baruullee Gulullee jalqaban,ammallee Shaashamannee ,Dirree Dawaatti ammoo istuudiyoo banachuuf kurfoo jiran. OMN sun malee silaa raadonii FM Finfinneetti banachuuf haga ji'a jahaati asi gaafachuutti jira.Biyya keessa ammoo akka Jawaar jedhetti FM Afaan Oromoo hin tahin 22tti jira. Wal dhaba Itoophiyaa: Akka Jawaar jedhutti wal dhabii Itoophiyaa waan akka akkaatti dhufaan.Kana keessaa tokko seenaa.Biyyitii bara hedduu keessa dhufte. Biyyitii jaalala ummataatiin hin jaarmane. Biyyit humnana jaaramte. Godaannisi seenaa tuttuqamee dhiigu jira.” Federalaaliziim sabaa irratti yayyabamelleen akka Jawaar jedhetti “qabeennaa fi angoo naannoon sun qaban irratti abbummaa guutuu hin kennineef. Naannoof hajaja gubbaa dhufu malee waliin mari’atani fixuu irratti rakkootti jira. Bilisumaan ammaa tun akka warrii ukkaamne sosochhu godhe walti bu’u godhe.” Falii guddaan akka Jawaar jedhetti rakkoo jirtuu fala jabaa lafa kaahuu wayya. Falii kun karaa egerii biyyiti irra deemtullee nama agarsiisa. “Walitti bu’iinsii Itoophiyaa shakkii fi hamiin godhamaa jira.Median ammoo yoo rakkoo tana gabaasu dhugaa jirtu qofa baasuu qaba sun irratti ufi eegachu male jedha. Yaadii Jawaar Finfinnee kunoo: Finfinnee lafa Oromiyaati,Finfinnee bakka nami keenna irraa buqqahe. Lafa saba fi sabalammiiti.Sabni biraa abbaa 5-6 irratti wal hore.Mirgii isaanii seeraan eegamuuf qaba.Finfinneen dhugaa Oromooti. Dubbiin Finfinnee akka Jawaar jedhetti silaa amma kahuu hin malle.Angoon mootummaan Oromiyaa Finfinnee irratti qabulleen seeraan beekamuu qabdi. Ummatii Finfinnee bakka bu’aa filatee rakkoo jirtu seeraan fixuu qaba. “Wacaa ammaa kanaan hin taatu.” OMN istuudiyoo isaa Amerikaa,MN jirullee banuutti jira. “Oromiyaa fi addunyaa walti hidhuuf hojjanna. Filannoo Itoophiyaa:Dheerachuu fi gabaabachuu filannoo Itoophiyaa ta dhuftuu irratti Jawaar filannoon duratti waan guutamuu male jiraa jedha.Sun ammoo egerii bal'innaan irratti dubbata.


Rakkoo Walitti Bu'iinsa Naannoo Daangaa Oromiyaa Godina Shawaa Bahaa fi Naannoo Amaaraa Furuuf Jaarsoleen Socho'aa Jiran

Rakkoo walitti bu'iinsaa Naannoo Oromiyaa Godina Shawaa Bahaa fi Naanno Amaara Godina Shawaa kaabatti uumame furuuf gareen jaarsole gama lamaanimuu socho'aa akka jiran himame. Dhimma ijoo walitti bu'insa kanaa kan ta'e gaandaa naannolee adda baasu irratti xiyyeefatamuu akka qabu himamee jira. Gabaasaa Muktaar Jamaal Caqasaa. No media source currently available


Marii Qopheessituu Tiyaatira “Godoo Xiiqii”- Artist Fiqir Amsaaluu Wajjin

Qopheessituu tiyaatira ykn waacila Afaan Oromoo dubartii ishee jalqabaa akka taate dubbatti. “Godoo Xiiqii” fi “Gumaa” tiyaatiroota jedhaman qopheessuun qofa osoon taane hirmaachuunis qooda fudhatteetti- Artist Fiqir Amsaaluu. Waggaa 20’n har’aa tiyaatira “Gumaa” irratti kan hirmaatte Artist Abbabach Ajjamaallee tiyaatira baatii Eeblaa dhufuu eebbifamuuf jirurratti irra deebiin hirmaattee jirti. Naakoor Malkaa Artistoota lameen haasofsiisuun waan qopheesse qaba. Guutummaa isaa caqasaa. No media source currently available


Duulli Gibira Funaansaa Naannoo Oromiyaa Kan Wagga Tokkof Turu Eegalame

Duulli gibira funaansaa naannoo Oromiyaa kan wagga tokkof turu eegalamee jira. Sagantaa Adamaatti geggeessame irratti namooni bebekamoo fi artiistoni Ambaasadara Gibiraa jedhuun ka moggaafaman yoo ta'u, “hubana kaffaltii giibiraa gabbis irratti qooda guddaa qabaatu,” jedhamee jira. Muktaar Jamaal tu gabaase. Caqasaa. No media source currently available


Godina Wallagga Lixaa Jimaata Darbe Namoonni Sadii Hidhattoota Mootummaatin Ajjeefaman: Jiraattota

Godina Wallagga Lixaa Aanaa Qondaalaa Ganda Maree Suuqaatti Jimaata darbe hidhattootni mootummaa namoota sadii ajjeesanii sadii madeessan, jechuun namootni naannoo VOAn dubbise. Bulchaan Aanichaa waan jedhame raawwatamuun mirkana tahuu dubbatanii, “Odeeffannoo dogongoraa diinni dabarseen rakkoon kun mudate. Jiraattota ala miseensotni Raayyaa Ittisa lamas qaamuma dogongoraan dhukaasa banee sanaan ajjeesaman,” jedhan. Dhimmichi qoratamaa akka jirus Raadiyoo Sagalee Ameerikaatti himanii jiru. Naakor Malkaa tu Naqamte irraa gabaase. No media source currently available


Miidiyaa Hawaasaa Irratti Oduu Afarfamuun Jijjiiramni Argamu Hin Jiru: Muummicha Ministeeraa Abiy Ahimed

Mummichi ministeera Itiyoophiyaa Dr. Abiyyi Ahmad milkoomiina waggaa tokko keessatti argame kan ilaaleen ibsa kennan keessatti midiyaa hawaasaa irratti qeeqa ta’u hin qabne oloola diggaa dhiyaatan qeeqan. Gareen waan itti hin tolle qaban hanga filannoo isa dhufuutti obsuu malee deemsa seeraan alaa keessa seenu akka hin qabne ibsan mata dureen isaa “ADIS WEG” ka jedhuu fi guyyoota lamaaf mariin hoteela Sheraaten keessatti geggeessame kaayyoon isaa tokko kaleessa har’a waliin wal madaaluu ka jedhu. No media source currently available


Ijaarsii yuniversitii Booranaa Akkuma Aadoyyee Durattiin Deemuutti Jiran, Bara 2020 Barannoota Jalqabuuf Hujiitti Jiran Jedhan

No media source currently available Yuniversitiin Booranaa aanaa Yaaballoo jaaruutti jiran tun akka warra lafaatii fi Ministiriin Saayinsii fi Baranoota Olaanaa Itoophiyaa jedhanitti akkuma aadoyyee durattiin deemuutti jiran. Hujii tana lafa hektaara 500 tolaan kennan jedhan irratti jalqaban marsaa afuriin fixuuf itti jiran. Marsa qaraa birrii miliyoona 400 itti baasanii waluma jalaa fiffixan. Aabba Mallicha Guyyoo,itti gaafatamaa Biiroo Barnoota Booranaa ka duriiti. “Rakkoon bisaanii jiraattullee bisaanillee bootiin itti waraabaaa akka dansaa hujiitti jiran.” Hujii tana Muummee Ministera Itoophiyaa durii,Hayilee Maariyam Dessaalenyitti akka henna Itoophiyaa bara 2009 dhagaa yayyaba dhaabe. Aabba Huqqaa Garsee jaarrolee akka Booranaa yuniversiti jaaran gagaafatte hedduu keessaa tokko. Hujii tanaa pirz. Oromiyaa obboo Lammaa Magarsaatii fi MM,Obbo Dessaalenyi Hayilee Maariyamillee hin galateeffate. “Ijaarsii guddoo nama gamamchiisa.”Yuniverstii tana Dr.,Bokkuu Xachee pirezidaantii itti filatnii hujiittiin jiran. Hujii tana akka aabba Huqqaan jedhetti morkaan hojjachuutti jiran. Kontiraakteroota 12 itti filan “hujiin sun gaafa ani dhaqee laale akka dansaa deemuutti jirti. “Rakkoon huji sun dhaabdu ani arge hin jirtu harkaan nu gahaa jedhaan,” jedhe. Obboo Gezzahaanyi Dabalee Minisitrii Saayinsii fi Barnoota Olaanaatti itti gaafatamaa ijaarsa hujii yuniversiti Booranaati. Yuniverstii Booranaa yuniversitii Itoophiyaa 45 keessaa tokkoo “Kontoraata ji’a 10n jalqabmnee marsaa duraatiin baratoota 1, 500 fudhatti jedha. Yuniversitiin tun manneen 22 qabdi. Hujii tanallee hojjatootii guyyaa naannuma Booranaatii qaxaran 600 hojjata. Jarii kun akka jecha isaatti waldaan wal jaaree bilookkeetiillee ufumaa hojjachaa hojjaa qoodate.Haga ammaatti harka 30 caalaa hojjatanii waan hafellee ganna tokkoon duubatti bara 2020 hujii jalqabuuf hujiitti jiran. Barnoota yuniverstii tana keessatti baratan ammoo akka obboo Gezzahaanyi jedhutti qorachuutti jiranii taatullee barumsa addaa naannoo horiisee bulaa fi biyyaaf tahaa keessatti barsiisan. Kaarikuleemii isiillee akka ijaarsa naannoo horsiisee bulaa fi biyyaa tahu baasanii hujiillee waluma jalaan itti dabalaa yaa’an.Horii yuniverstii tanaan jaaran mootummaa Federaala Itoophiyaatti kenne. Gamuma barnootaatiin ammoo gaafa milishootii naannoo Somaalee Mooyyale hadhan kaan manneen barnootaa akka aabba Mallichii jedhetti Mooyyale, Guchii, Dhaas,Areero fi Waacillee faatii hedduutti cufame. Amma ammoo manneen barnootaa sun babbanamuutti jiran jechaa dhageenne. Yuniversitiin Booranaa banamuun godina nama miliyoona caalutti keessa qubataa misoomaan ammoo guddoo duuba jira kanaa furmaata gudaa.


Bulchiinsi Magaala Sulultaa Manneen Keenya Diigufi Jedhu Jiraattonni

Namooni magaala Sulultaatti mana ijaaratanii jiraata turan, bulchinsi magaalichaa mana keena nuratti diiguufi jechuun himatan. \nBulchiinsai magaala Sulultaa fi Motumaan naannoo Oromiyaa gama isaatiin hojiin seera kabajsiisu kan hojii irra oolufi namni ragaa abbaa qabeenyuma lafaa qaba jedhu yaroo akka dhihesu ibsamuu isaa beeksisee jira. \n\nMuktaar Jamaal dabalata qaba No media source currently available


Imbaasiin Itiyiiphiyaa Daar E Salaam Jiru Lammilee Itiyoophiyaa Hidhaa Jiran Hiiksisuu Jalqabe

Torbee kana keessas Kutaa bulchiinsa Taanzaaniyaa Taangaa jedhamtu keessaa namootni 285 hiikamanii gara biyyaatti deebifamaa akka jiranis beeksiseera. Jireenya fooyya’aa barbaacha yeroo gara garaa godaantota itiyoophiyaa hedduutu deemsa gara Kibba Afriikaatti taasisa. Kanneen kun muraasni yoo darban baayyen ammoo biyyoota keessa qaxxaamuran keessatti balaa fi hidhaaf saaxilamu. Deemsa kana keessattis taanzaaniyaan biyya godaantonni seeraan ala keessa qaxxaamuran keessaa tokko yoo taatu, poolisiin biyyattii lammilee Itiyoophiyaa seeraan ala deeman kana ka to’annoo jela oolche hidhaatti isaan naqee jira. Dhiyeenya hojiisaa ka jalqabe imbaasiin Itiyoophiyaa Daar E Salaam jirus lammilee Itiyoophiyaa kana hiiksisee biyyatti deebisuuf itti jira. Torbee kanas kutaa bulchiinsa Taangaa jedhamtuu qofaa namoota 280 ol hiiksisee biyyatti deebisaa jiraa jedhu imsaabii Itiyoophiyaa Daar E Salaamitti gorsaa ka ta’an Obbo Teewodroos Girmaa. Galmoo Daawit dabalata isaa qopheesseera No media source currently available


Komishiniin Poolisii Oromiyaa Najjootti Ajjeechaa Dheengadda Kan Raawwate ABO Shanee Dha Jedhe

Komishiniin poolisii Oromiyaa dheengadda Najjootti namoota nagaa shan irratti ajjeechaa kan raawwate ABO shanee dha jedhe. Komishinichi namootni kunneen kan ajjeefaman harcaatuu ABO Shanee waamicha abbootii gadaa fi jaarsolii biyyaa hin simanneeni jechuun sab-quunnamtii naannichaatti himeera. Namoota ajjeefaman keessaa sadii lammii itoophiyaa yoo tahan lama ammoo lammiilee biyya alaati. ABOn erga abbootiin gadaa ergama hidhattoota WBO duraanii nagaan hiiksisuun kaampii leenjiitti galchuu fudhatanii eegalee quunnamtiin isaan faana jiru adda cituu ibseera. Qaamni namoota kannneen ajjeese eenyus tahu ni balaaleffanna jedheera. No media source currently available


Gaazexaan New York Times paayleetiin Boeing Itoophiyaa 737 MAX 8 leenjii isaaf male hin fudhanne jedhee Itoophiyaan ammoo ‘dhara’ jette

Akka New York Times barreessetti xuyyuurii Itoophiyaa geejjiba xuyyuura addunyaa hedduu caala.Maashina xuyyuura akka qajeelchanii oofan tolchu,simulator qabaachuunillee biyya hedduu dura jirti. Maashinii kun akka paayleetiin xuyyuura haaraa qajeelchee oofu gargaara. Itoophiyaan maashina sun xuyyuura keessaa qabaattullee paayleetiin Itoophiyaa boeing lafa dhahe sunitti paayleetin sun leenjii maashinii sun hin arganne jedha New York Times. New York Times nama paayleetii Itoophiyaa Boeing 737- MAX lafa dhahe maqeeffatee oduu sun barreesse. Itoophiyaan tajaajila simulator kana Ammajii dabree asitti qabaachbaa baate. Dhaabii Booying New Generation namii booying 737 MAX 8 oofu diqqaattullee leenjifamuu male jedha. Paayleetiin xuyyuura Itoophiyaa lafa dhahe sun oofu Yaared Geetaachoo duruu Boeing 737 dabalee saatii 8,000 xuyyuura oofe. Paayleetiin kun leenjii simulator kanallee Fulbaanaa fi Onkololessa keessa fudhate. Taatullee akka namii New York Times maqeeffate jedhetti haga guyyaa xuyyuurii lafa dhahee asitti leenjii itti aantu hin fudhanne. Paayleetiin Yaared waliin jiru ammoo leenjii maashina simulator booying 737 MAX 8 fudhachuu fi dhibaachuun mirkanaa miti. Woma taateefuu xuyyuurii Itoophiyaa geejjiba qilleensaa adduynyaa waan hedduun faarsitu keessaa dura jira. Gama kaaniin ammoo akka geejjibii daandii xuyyuura Itoophiyaatti, New York Times paayleetiin Itoophiyaa Boeing 737 MAX 8 oofu leenjii isaa malte maashina xuyyuura qajeelchee oofu irraa hin fudhanne jedhu dhara. Paayleettotii Itoophiyaa leenjii FAA ykn Tajaajilii Daandii Qilleensa Amerikaa namii Boeing oof qabaachuu male jedhe cufaa ya fudhatanii fixate. Leenjiin tun xuyyuura B-737 MAX NG haga B-737 MAX fi ta sun fakkaattu cufaa yo fudhatan. Daandiin qilleensa Itoophiyaa akkana jedhee dhaamta:Namuu tana quba qabaatee wannii NYT barreesse dharaa qofa mitii waan adoo hin qulqulleeffatain barreesse tanaan karaa hin banne gaafate. Woma taateefuu waan booying lafaan dhadhauutit jiru qorachuutti jiran.Akka oduu New York Times barreessetti Boeing waan silaa warshaa keessatti guutachuu male lama hin guutanne. Eegii ji’a 6 keessatti Boeing 737 tokko Indoneezhiyaatti kaan ammoo Itoophiyaatti lafa dhahee nama 350 caala fixeen duubatti Boeing kanaayyuu qorachuutti jiran. Booyingilleen eegii sunii software komputera isaa oli guddisee haaresse. Koreen geejjiba kongireesii Amerikaalleen bulchoota Boeing yaamanii rakkoo isaa qorachuutti jiran.Biiroo qorannoo Federaalaa Amerikaa FBI fi FAA, Tajaajilii Daandii Qilleensa Amerikaalleen qorannoo tana itti jiran. Hagasitti biyyitii hedduun Boeing 737 hujii irraa dhaabanii waan itti aanaa eegachuutti jiran. Boeing 737 MAX fi MAX 9 xuyyuura dhaabiin warshaa Amerikaa hojjatu. Addunyaa keessaayyuu akka FAA irraa arganneetti haga Muddee bara 2018tti Boeing 350 tahutti jira.Gannatti haga Boeing 60 hojjatanii baasan. Boeing xuyyuura qarooma baranaatiin hojjatan hujii haga guddaa komputeratti hojjata.Gatiin xuyyuura Boeing 737 MAX 8 barana doolara miliyoona 120 dhiyaata.


Humnaa fi Dandeettii Qaban Biyya Ijaaruuf Malee Marsariitii Irratti Waraana Biyya Jeequuf Oluu Hin Qabu : Dr. Abiyyi Ahamd

Akkaataa itti fayyadama midiyaa hawaasaa kan ilaaleen mummichi ministeera Itiyoophiyaa Dr. Abiyyi Ahmad Kibxata kaleessa barreeffama baasuun isaanii gabaafamee jira. Lilmeen uffata hodhuuf Keessa hulluuqxee dabartu Liilana ykn Kirrii harkiiftu of duubaa hin Ilaaltu kan jedhan Dr. Abiyyi biyya keenya keessattis kanneen midiyaa hawaasaan gargaaraman tokko tokko akka Lilmee sanaati jedhan. Waca Guddaan Waan dubbatameef, guddatee waan barreeffameef,deggersa nama hedduu waan argateef ykn namoota beekamoon waan odeeffameef sobnii dhugaa hin ta’u jedhu Dr. Abiyyi Ahmad. Kan ofii irratti cichuun gamaas gamanaas jabaatee jira.Seera umamaa wan ta’eef garu wanni cichee wal harkiisu kun cituu isaa hin hafu jedhan. Hojii guddaa ta’u kan qabu jeeqama yaaddeessaa kana keessaa uummataa fi biyya haa baasnu. Keessummaa fi bishaan yaa’uun Itiyoophiyaan hin diigatu jedhan. Guutuummaa isaa caqasaa No media source currently available


Hirmaannaan Dubartii Isa kana Duraa Caalaa Jabaachuu Qaba: Qopheessitoota Qophii “Oromo View”

As Yunaayitid Isteetis kutaa Minisoota keessa kan jiran dubartoota Oromoo sadiin qophaa’ee Feesbookii fi Yuutuubiin kan dhiyaatu qophiin “Oromo View” jedhu dhiyeenya kana jalqabamee darbaa jiraachuu qopheessitoonni qophii kanaa nuuf ibsanii jiru. Qophiin kun dhimmootii hawaasummaa, siyaasaa, ilaalcha ogeessotaa fi namoota dhuunfaa hawaasa barsiisa jedhu irratti fuuleffachuun kan darbu ta’uu illee nuuf ibsanii jiru. Dubartoonni biyya keenyaa garii aadaa dhumaan gara waltajjiitti dhfuun waan hin baratamneef kanneen beekumsaa fi dandeettii qaban achii as ba’anii hawaasa isaaniis ta’e biyya ofii beekumsa qabaniin akka deggeran akkasumas akka barsiisan jajjabeessuuf qophii kana kan jalqaban ta’uu qopheessitoonni “Oromo View” nuuf ibsaniiru. Dubartii humni jabaatee hamileen ishee yoo cime bu’aa maatii qofaaf osoo hin taane guddina hawaasaa fi biyyaaf qooda ol aanaa kan qabu ta’uu qopheessitoonni qophii kanaa aadde Aannee Ajjamaa, aadde Lalistuu Wayyeessaa fi aadde Taliilee Malkaamuu Nuuf ibsaniiru. No media source currently available


Jaatanii Jireenyaa: Fiilmii Haarawa Eebbifame

Fiilmiin haaraan “Jaatanii Jireenyaa” jedhamuu fi Yeyis Biruun barreeffamee qopheessame Dilbataa darbee kana Galma Aadaa Oromootti bakka jalattoonni artii hedduun argamanitti eebbiffamee baname. Fiiliin kun dhimma walitti dhufeenyaa hawasumaatti kan fuuleffate akka tahe dubbata, barressaa fi daaretarri fiilmichaa. “Jaatanii Jireenyaa” barressaa isaa irraa egalee hanga ogeeyyii qophii fi taatota fiilmicha keessatti qooda fudhataniitti, namoota haaraa tahuu ka dubbatan – daawwattoonni fiilmichaa, yaaliin akkanaa jajjabeessamuu qaba – jechuun Raadiyoo Sagalee Ameerikaatti himan. Gabaasaa Tsahaay Daamxoo caqasaa. No media source currently available


Najjootti Namoonni Shan Qaama Hidhateen Ajjeefaman

Namootni ajjeefaman kanneen hojii albuudaa baasuu qorachuutti bobba’an tahuu hojjetaan kaampaanii “SunRise” jedhamnuu kan erga balaan sun qaqqabee achi gahe VOAf ibsee jira. Godinaa Wallagga Lixaa Aanaa Najjootti namoonni shan qaama hidhateen ajjeefamuu Itti gaafatamaaan Ijaarsaa fi Siyaasa Baadiyyaa Paartii Diimookiraatawaa Oromoo, kan aanichaa VOAtti himan. Lammiileen alaa lama namoota ajjeefaman keessaa tahuus dubbataniiru. “Qaama hidhate tu namoota kanatti dhukaasee ajjeese” ka jedhu mootummaan, eenyummaa qaama jedhu kanaa adda baasee hin dubbanne. Naakoor Malkaa tu Naqamtee irraa gabaase. Guutummaa isaa caqasaa No media source currently available


Himatamtoota Lama Shaashamanneetti Yakka Sukkanneessaa Raawwatan Jedhaman Irratti Hidhaan Umurii Guutuu Murame

Abukaatoon himatamtootaa gama isaatiin shakamtoonni yakka kana hin raawwannee jedhee falmuun ol iyyannoo gaafachuu isaa beeksisee jira. Manni-murtii olaanaan Godina Arsi Lixaa, himatamtoota yakka ajjeechaa sukanneessaa raawachuu fi erga ajeesanii booda nama gad-garagalchanii fannisuun himataman lama irratti hidhaa umrii guutuu muruu isaa Abbaan alangaa Bulchiinsa Magaala Shaashamannee beeksisee jira. \nMuktaar Jamaal tu gabaase. Caqasaa. No media source currently available


‘Lafa Itti Baanu Dhabne’ – Baqattoota Oromoo Liibiyaa Jiran

Baqattoonni Oromoo Liibiyaa jiran haalli nageenya biyyattii rakkisaa waan ta’eef lafa itti baqannu dhabne rakkataa jirraa jedhan. Magaala Guddoo biyyattii Tiriipoolii keessa Mana hidhaa baqattoonni keessatti uggaraman keessa ka jiran lammileen Oromoo kun, dhaabbatni baqataa baqattoota lammii biyya kaanii Tiriipoolii keessaa baasaa jiraachuu himanii nuun garuu gargaaruuf fedha hin qabaanne jechuun komatanii jiru. UNHCR komii baqattootaa kanaaf deebii kenneeti jiraa; Galmoo Daawit dabalata isaa qopheesseera. No media source currently available


Masaraan Kumsaa Morodaa Haaromfamuu Dhabuun Mancatiif Isa Saaxila: Qorataa Seenaa

Masaraan Kumsaa Morodaa haaromfamuu dhabuun mancaatiif isa saaxilaa jedhan, qorataan seenaa godinaalee Wallaggaa obbo Charinnat Waaqwayyaa. Waraanni mootummaa mooraa isaa keessa taa'uun sirrii miti jedhu. Waajjirri aadaa fi tuuriizimii magaalaa Naqamtee, haaromfamuu Masaraa Abbaa Jifaar booda kan itti deebi'amu taha jedha. Waa'ee waraanni mootummaa keessa jiraachuu bulchiinsi magaalichaa deebii kennuu hin barbaadne. Gabaasaa Naakor Malkaa caqasaa. No media source currently available


Warshaan Alema Kaawdii Jedhamuu Bishooftuutti Argamu Hojjatoota Isaa 300 ol Hojii Irraa Dhaabun Himame

Hojjatoonni Warshaa Oomisha nyaata beeyladaa Alema Kaawdii jedhamuu Bishooftutti argamu warshichii dhittaa mirgaa isaan irratti geggeessuu fi hojjatoota dhibba sadihii oliis hojii irra dhaabu isaa himatan. Bulchiinsi magaalaa Bishooftus hojjansi Warshichaa kan rakkoo qabuu fi itti himamees sireefachuu ka dide tahuu beeksisee jira. Muktaar Jamaal tu Adaamaa irraa gabaase.


Xayyaaroota Kufan Kan Indoneesiyaa fi Itiyoophiyaa Irratti Waan Wal Fakkaatu  Qorattonni Argaa Jiru

Caccabaa Xayyaara Itiyoophiyaa kan Dilbata dabree naannoo Bishooftuutti kufee keessaa qaama xayyaarichaa“ Steblaayzar” jedhamu kan xayyaarichi tasgabiin ituu hin raafamiin akkasumas kallattiin akka balalii’uu godhu bakka silaa jiraachu malee irratti kan hin arginine ta’u qorattonni tajaajiila geejiiba qilleensaa beeksisanii jiru. Maddeen balaa uumameetti dhiyeenya qaban akka jedhanti akkaataa itti qaamnii xayyaarichaa Steblaayzar jedhamu itti jiru isa kan xayyaara Indoneshiyaa isa baatii Onkololeessa darbe kufee waliin wal fakkaata. Saanduuqii odeeffannoo baatu kan caccabaa xayyaarichaa keessaa argame xiinxalaaf biyya Faransaay dhaqqabee jira.Odeeffannoon Saatelaayitiin galmeesse akka agarsiisuutti Xayyaarri Itiyoophiyaa inni kufe kunii fi xayyaarri Indoneshiyaa lamaanuu ol-fageenyii irratti balali’aa turan akka hamaatti jijjiramaa fi fageenya guddaan ol ba’aa fi gad bu’aa akka ture agarsiisa. Kunis balalsistoonni xayyaaricha to’achuuf guddaa qabsaa’aa akka turan agarsiisa.Balaliistoonni Indoneshiyaas ta’e kan Itiyoophiyaa dirree xayyaaraa irraa ka’anti deebi’anii qubachuuf ehama gaafatanii turan. Balaan lameen xayyaara Boiing 737 Max 8 jedhamu kan mudate ta’uun ni beekama.


Miseensonni Waraana Bilisummaa  Oromoo Mooraa Xollaay Jiran Rakkoof Saxilamneerra Jedhan

Miseensonni Waraana Bilisummaa Oromoo kan mooraa leenjii Xoollay jiran rakkoo gara garaf saaxilamaa jirachu keenyaa kallessa nyataa lagaachuun mormii agarsiisnera jedha miseensa waraana Bilisummaa Oromoo kan ta'ee maqaa qabsoo Seenxiin kan waamamu akka Raadiyoo Sagalee Amerikaa tti himetti. Koreen tekinnikaa mormiin akka ture odeffanno qabna yoo jedhuu,Biiroon Bulchinsaa fi Nageenyaa Oromiyaa ammo laganaanis ta'e mormiin hin ture jechuun Raadiyoo Sagalee Amerikaatti hime. Gabaasaa Tsahaay Daamxoo caqasaa. No media source currently available


Du’i Mucaa Koo Qalbii Koo Na Cabse: Harmee Ayyaantuu Girmaa

Dilbata darbe balalii xayyaara Itiyoopiyaa boing 737 MAX-8 jedhu kan naannoo Bushooftuutti kufee caccabeen kanneen lubbuun isaanii darbe keessaa tokko hojjettuu daandii balalii Kan Itiyoophiyaa kan taate shamarree Ayyaantuu Girmaa ti. “Du’ii mucaa koo qalbii koo na cabse” jedhu haati Ayyaantuu aadde Kibebwaa Leggesee. Mucaa cimtuu ofitti amantaa qabdu amala gaariin beekamtu hojii fi barnoota isheetti cimtuu turte bor biyyaafis abdii taati jedhee abdadhuun dhabe jedhan. Ayyaantuun daandii balalii Itiyoophiyaaf waggoota lamaaf kan hojjette yoo ta’u hojii ishee fi waahiloota hojii akkasumas nama maraaf kabajaa kan qabdu shamarree umuriin waggaa 24 jedhu haati ishee. No media source currently available


Fiilmiin ''Siribii '' Jedhamu Finfinnee Giddugala Aadaa Oromootti Ebbifame

Fiilmiin artistii Jafar Yusuuf ''Siribii '' jedhamu Dilbataa darbe Finfinnee Giddugala Aadaa Oromootti ebbifamee jira. Eebbaa fiilmii kana irratti kan argamtee turte – gabaastuun VOA Tsehaay Daamxoo, daarektara fiilmichaa fi artistoota hojii artii adda addaatti bobba’anii jiran waa’ee filmichaa haasofsiisuun gabaasaa ergite qabdi. Guutummaa isaa caqasaa. No media source currently available


Godina Wallagga Bahaa Aanaa Eebantuutti Namootni Ajjeechaa Obboloota Lamaaniitti Shakkaman Qabaman

Godina Wallagga Bahaa Aanaa Eebantuutti namootni ajjeechaa obboloota lamaaniitti shakkaman qabamuu isaanii Qajeelchi Poolisii Godinichaa beeksisee jira. Maatiin Obbolaan lameen ajjeesamanii garuu, "shakkamtootni hidhamanis, deemsi murtoo seeraa sisaa lafa harkifamaa jira” jedhu. Poolisiin ammoo gama isaan “qorannoo adeemsifamutu yeroo fudhate, obsaan nu eegaa" jedheera. Naakoor Malkaa tu Naqamtee irraa gabaase. Guutummaa isaa caqasaa. No media source currently available


Gabaasni ESAT Tibbana Waayee Dhalattoota Amaaraa Godina Qellam Wallagga Laalchisee Dhiheesse Kan Dhugaa Irraa Fagaate Ta'u Bulchiinsi Godinichaa Beeksise

Godina Qellam Wallaggaatti dhalattootni Amaaraa humnoota naannichaan, “gad-dhiisaa bahaa” jedhamanii gidirfamaa jiru, jechuun oduun Televizhiniin Saataalaayitii Itoophiyaa yokaan ESAT dabarse kan dhugaa irraa fagaate, jechuudhaan Waajjirri Komunikeeshinii Godinaa Qellem Wallaggaa beeksisee jira. Jiraattotni godinichaa yaada Raadiyoo Sagalee Ameerikaaf kennan lamas gama isaaniin nagaan bahanii nagaan hojjatanii mana isaaniitti ka galaa jiran tahuu dubbatu. Mootummaan naannoo Oromiyaa immoo "ESAT tahe jedhee oduu sobaa dabarsuu isaaf ni himatama” jedhee jira. Naakoor Malkaa tu Naqamte irraa gabaase. No media source currently available


Jiraattoni Godina Shawaa Bahaa Aanaalee Boosetii fi Fanittaallee Lafa Kenya Irraa Buqifamaa Jira Jedhan

Jiraattoni Godina Shawaa Bahaa aanaalee Boosetii fi Fanittaallee keessa jiraatan, Qonaan-bultooni Naannoo Amaara Aanaa Minjaar irraa dhufan lafa keenya irraa nu buqqisanii ofii irra qabataa jiru, jedhan. Qaamni Mootummaa naannolee lamaanii, rakkon jiraachuu himanii, daangaan bulchiinsa adda bahuu dhabuun kanaaf sababa tokko jedhan. Muktaar Jamaal tu gabaase. No media source currently available


Balaa Xayyaaraa Itiyoophiyaa Tii Booda Booying 737 MAX 8 Irratti Shakkiin Dabalaa Jira

Xayyaara Daandii Qilleensaa Itiyoophiyaa Booying 737 MAX 8, Dilbata dabre kana kufee caccabe keessatti namoota 157 dhumaniif yeroo addunyaan gaddaa jirutti, ogeeyyiin otuu xayyaarichi hin kufiin dura maal akka mallattoo akeekkachiisa balaa kaase gaafataa jiru. Xayyaaricha Booying moodelii 737 MAX 8 irratti shakkii jirus ol kaasee jira. Chaayinaa, Maashiyaa, Awustraaliyaa, Noorweey, Briteen fi Arjentiinaa dabalee biyyoonni Addunyaa Xayyiricha Booying 737 MAX 8 qaban balalii irraa ugguranii jiran. Gatiin meeshaalee kaampaanii Booying illee har’aa fi kaleessa gabaa Addunyaa irratti gad-bu’ee jira. Aangawaan nageenya balalii, ka biyya Briteen, Daa’ii Witingaan – xayyaarichi Booying 737 MAX 8, moodelii xayyaara kaampaanichaa yeroo dheeraaf beekame – Booying 737 irraa adda tahuu dubbatu. Gabaasaa guutuu caqasaa. No media source currently available


Tikeetiin Ilma koof Kutee Kan Xayyaara Kufee Sanaa Hin Turre: Haadha Ilma Ishee Dhabde

Imaltoota Balaa xayyaaraa Dibata darbee mudateen lubbuu ofii dhaban keessaa umriin isaa 26 kan ta’e dargaggoo Siidrak Getaachoo tokko ture.Harmeen isaa Aaddee Milkaa Yimaam Naayrobii irraa akka ibsanti Siidraak waliin ijoollee shan qabu.Siidraak mucaa isaanii lammaffaa yoo ta’u jalqaba Finfinnee irraa gara Naayroobii akka seenu kan fedhan Kamiisa Bitooteessa 7 bara 2019 ture. Garu Robii Bitooteessa 6 bara 2019 hojjattonni xayyaaraa kan Keniyaa hiriira mormii irra waan turaniif jecha xayyaarronni biyya alaa dirree xayyaaraa Naayrobii hin seeniin hafan. Mormiin kun boris itti fufuu mala gorsi jedhu waan kennameef jecha isa yaadanii turan Tikeetii Bitooteessa 7 bara 2019 bituu dhisanii Sambata Bitooteessa 9 bara 2019 ilma isaanif kutan. Bitooteessa 9 immo ilmii isaanii Siidraak Getaachoo yeroon dirree xayyaaraa Boolee dhaqqabuu waan dadhabee jecha xayyaarri isa gatee Naayroobi deeme.Kanaaf borumtaasaa isaa Bitooteessa 10, 2019 xayyaara ganamaan gara Naayroobiitti deemu fudhachuu akka danda’uu itti himan jedhan harmeen isaa. Xayyaarrichis isa Dilbata dabree ganama Siidraak Geetaachoo fudhee dirree xayyaara Boolee gadhisee eega ka’e daqiiqaa 6 booda naanno Bishooftiitti kufe ture.Imaltootaa fi hojjattoota xayyaarichaa waluumaagala nama 157 lubbuu dhabe. Hammanuma gaa kan ilma koo kan jedhan aaddee Milkaan jireenya boriif dhiphachuun gatii hin qabu, Isa har’a qofa malee jedhu. Gaaffii fi deebii gaggeeffame Caqasaa No media source currently available


‘Hidhattoonni Naannoo Somaalee Dhufan Gujiitti Namoota 3 Ajjeesan’

Hidhattoonni Naannoo Soomaalee dhufan jedhaman kaleessa ganama Gujii Bahaa Aanaa Gumii Eldallootti dhukaasa banuun lubbuun namoota sadii darbuu jiraattonni dubbatan. Balaa dhaqqabe kanaanis namootni kaan sadii yoo madaa’an horiin manaa hedduun saamamuuf jiraattonni dabalanii dubbatanii jiru. Bulchaan Godina Gujii bahaas nageenyi akka deebi’ee hin boorofneef Raayyaa Ittisa Biyyaa waliin hojjetaa jirraa jedha. Gabaasa Galmoo Daawit erge caqasaa No media source currently available


Afaan Oromoo Afaan Federaalaa Yoo Ta'e Carraa Uumu Irratti Mari'achuuf Waltajjii Qophaahe

Afaan Oromoo afaan hojii Mootummaa Federaalaa yoo tahe carraa uumurratti waltajjiin mari'atu Ambotti taa'ameera. Afaan oromoo Osoo Afaan hojii Federaalaa tahee faayidaawwan qaburratti hayyoonni waraqaa qorannoo dhiyeessaniiru. Ministeerri Aadaa fi turiizimii tattaaffi afaan ofii guddisuuf godhamu akka jajjabeessu ibseera. Waltajjiin wal fakkaataa sadarkaa biyyaalessaatti akka qophaa'us maricharratti ibsameera. Naakoor Malkaa Amborraa No media source currently available


Balaa Xayyaaraa Akkaan Sukanneessaa fi Ijaan Arguuf Rifaasisaa ta’eetu Mudate: Angawaa Naannoo

Xayyaara Daandii Qilleensaa Itiyoophiyaa Booying 737 MAX 8 kaleessa kufee caccabe ilaalaalchisee qorannaa Itiyoophiyaan geggeessitu gargaaruuf Yunaayitid Isteetis garee ogeessota ishee ka gara Finfinneetti ergitu tahuu beeksistee jirti. Itiyoophiyaatti Ambaasaddarri Ameerikaa Maayikil Reeyner Wiixata har’a waaree booda bakka kaleessa xayyaarichi itti kufee caccabe daawwatanii jiran. Ambaasaddarichi yeroo sanatti ibsa maddeen oduuf kennaniin yunaayitid Isteetis gurmuu ogeessyyii 6 of keessaa qabu gargaarsa qorannaa balaa xayyaarichaaf gara Itiyoophiyaatti akka ergitu dubbatan. Gurmuun kun boor akka Itiyoophiyaa dhaqqabus himamee jira. Keessumaa gareen Teekinikaa ka Kaampaanii Booying mootummaa Itiyoophiyaa fi dhaabbata Poolsii Yakkamtoota Addunyaa irraa hordofu – Interpol wajjiin tahuudhaan gargaarsa kenna jedhamee jira. Haasawa sagalee yeroo balalii xayyaarichaa kan waraabu meeshaan “Black Box” jedhamu har’a caccabaa xayyaarichaa keessaa argamuun isaa sababaa balaa sanaa adda baafachuuf akka baay’ee gargaaru – Ambaasaaddar Reeyiner dubbatanii jiran. Namoota kaleessa balaa sanaan dhuman 157 keessa 8 lammiwwan Ameerikaa tahuun beekamee jira. Jiraattonni naannoo Xayyaarich Sagalee Guddaa Dhageesisaa Dhufee Achumaan Sagalee Dhohinsaa Dhageenye jedhu jiraattonni nannoo. Xayyaarri kun yeroo lafa dhahee guutuummaatti lafa keessatti dhidhimuu isaa fi caccabaan hangi xiqqoon maasii qonnaa irratti faca’ee akka ture ibsan. Hojii qotanaii baasuu itti fufee akka jiruu fi reeffi namaa illee ituu hin hafiin waan hundumtuu addaan ciccitee ba’aa akka jiru aangawaan nannoo ibsanii jiran. Gabaasa guutuu caqasaa. No media source currently available


Hiriirri Kaleessa Oromiyaa Keessatti Jalqabame Har’as Bakka Gara Garaatti Itti Fufee Jira

Mana Waliinii daangaa Oromiyaa keessatti ijaarame, ka bulchiinsi Finfinnee jiraattota isaaf raabsuu dubbate – mormuudhaan hiriirri kaleessa Oromiyaa bakka hedduutti geggeessame, har’as bakka gara garaatti itti fufee jira. Addi Bilisumaa Oromos ijaarsi maneen waliini seeran ala ta'uu isaa ibsa baaseen beesisee jira. Bulchinsi Mootumma Naannoo Oromiya ibsa kaleess baase, dhimmi kan marii naannno Oromiyaa hin taasisiniifi akka dhaabachuu qabu beeksisee jira. Muktaar Jamaal dabalata qaba. No media source currently available


Mareen Nageenyaa Oromiyaa fi Soomalee Mooyyaleetti Gaggeeffame

Rakkoo nageenyaa Mooyyaleetti mudate muruuf Mooyyaleetti angawootni mootummaa Federaalaa fi Naannolee lameen maree gaggeessan. Maree kanarratti jiraattonni Magaalaa fi aana Mooyyalee mootummaan rakkoo nageenyaa mudatee jiruuf furmaata hatattamaa akka keennu gaafatanii jiran. Waan maree Mooyyalee harraa Kantiibaan Mooyyalee Ibsa Sagalee Ameerikaaf kennanii jiruu. Galmoo Daawit dabalata isaa qopheessee jira. No media source currently available


Manneen Waliinii Bulchiinsa Finfinneetiin Rabsaman Mormii Kaasisan

Ijaarsa maneen waliinii Oromiyaa keessaa bulchiinsi Finffinee kalessa carraa itti baaseen wal qabatee mormiin naannoo Oromiyaa akka haarawatti eegale hardhas bakka garagaraatti dhagayamaa oole jira. Mormitoonis maastar pilaaniin akka haaratti ummata Oromoo irratti eegalame haa dhaabatu jedhan. Bulchinsi Magaala Finffinee gama isaatiin qonaan bultooni buqqa'an maneen kana keessaa carraa malee akka kennamuuf dubbatee jira. Karaa biraatiin dhimma kanaan laalchise ibissi Mootummaan Naannoo Oromiyaa Kamisa harraa baasee, "dhimmi daangaa bulchiinsaa magaalaa Finfinnee fi Oromiyaa gidduu jiru furmaata waaraa hamma argatutti manneen jireenyaa daangaa Oromiyaa darbanii ijaaramanii fi Mootummaan Naannoo Oromiyaa gaaffii irratti dhiyeessaa jiru fala otoo hin argatin fayyadamtootaaf carraadhaan dabarsuun sirrii akka hin taanee mootummaan Naannoo Oromiyaa ni amana." jedha. Muktaar Jamaal dabala qaba No media source currently available


Kaayyoon Keenya Fayyaa Ummata Keenyaa Eeguu dha : Waldaa WALIIF

Waldaa Aksiyoona Fayyaa Oromiyaa keessatti tajaajiila eegumsa fayyaa uummanni akka argatu gochuuf bara 2016 keessa hundeeffame.Ogeessoota tajaajiila eegumsa fayyaa kan gosa adda addaa kan of-keessaa qabu waldaan Aksiiyoona Fayyaa WALIIF mana qorichaa itti gurguran ykn Faarmaaasii 6 banee hojjachaa kan jiru ta’u dhiyeenyattis kanneen biroo sadii banuuf ka jiru ta’u ibsamee jira. Kana malees Kooleejoota ammaan dura leenjii tajaajiila eegumsaa fayyaa kennaa turan sadii bitee leenjiisa eegumsa fayyaa kan sadarkaa adda addaa barattotaaf kennuu jalqabuuf kan jiru ta’u hojii gaggeessaa kan ta’an Obbo Warqinaa Guddisaa ibsanii jiru. Koleejoota bananii leenjii eegumsa fayyaa ka sadarkaa adda addaa kennuu, lafa qoricha itti gurguran ykn faarmaasii banuu, Waaltaa qorannoo qophesssuu dhibee qaama keessaa qopheessu akkasumas meeshaalee wal’ansa fayyaa dhiyeessuu irratti akka hojjatu ibsamee jira. Kaayyoon Waldaa Kanaa yeroo gabaabaa fi dheeraa keessatti Hospitaalota Sadarkaa olaanaa Finfinnee fi Godinaalee fi bulchinsa Maagaalota Oromiyaa mara keessatti banuu, Faarmaasiwwan 40 Oromiyaa mara keessatti banuu, manneen barnootaa eegumsa Fayyaa banuun leenjisuuf waldaa Socho`aa jiru ta’uun ibsamee jira. Oromoota bulchiinsa naannoo Somaalee keessaa buqqa’anii mooraa keessa turaniitti WALIIF tajaajiila eegumsa fayyaa fi kanneen biroo gochaa akka ture kan ibsan Obbo Warqinaan dhiyeenya kana uummata Oromoo bulchiinsa naannoo Beneshangul Gumuz irraa dheessaniifis deggersa gochuu isaa ibsan. WALIIF xiqiin uummata isaaf kan huneeffamee ta’u fi hirmaannaan abbotii qabeenyaa fi ogeessoota adda addaa kan isan barbaachisu ta’u ibsamee jira. Oromoonni biyya alaa fi biyya keessa jiran kanneen Aksiyoonii bitachuun uummata tajaajiiluun ofiis bu’a keessaa argachuu qaban kanneen galma’an xiqqaachuun hojii karoorfame guutummaatti hojii irra olchuuf danqaa ta’uun ibsamee jira. Gaaffii fi deebii Kutaa 1ffaa Caqasaa No media source currently available  No media source currently available


Gidiraa Hamaa Kan Afaaniin Dubbachuu Hin Dandeenyeetu Abbaakoo Irra Ga’e: Dajanee Qansaasaa Raggaasaa

Yeroo adda addaatti hidhamaa kan turan Barsiisaa Qanaasaa Raggaasaa mana hidhaa Qilinxoo keessaa gadhifamanii ituu waggaa hin guutiin Kibxata Bitooteessa 5 bara 2019 du’an boqotanii jiru.Abbaa ijoollee shanii, yunivarsitii Finfinnee irraa barnoota seenaan digrii duraa kan argatanii fi waggootii 33f barsiisaa kan turan obbo Qanaasaan Umriin isaanii 55 ta’u ibsamee jira. Akka lakkobsa Itiyoophiyaatti yeroo dhumaaf waggaa 3 dura jechuun bara 2008 keessa Godiina Wallaggaa bahaa magaalaa sibuu siree irraa kan qabaman Barsiisaa Qanaasaa Raggaasaa mana hidhaa keessatti dararaa irra ga’een kan ka’e qaamii isaanii guutuummaatti laamsha’ee, waa dubbachuu fi midhaan nyaachu erga dadhabanii booda du’an boqotan jedhu maatiin. Erga hidhaa gadhiifamanii booda gara Hospitaalaa adda addaa geeffaman iyyu dhukkubichi jalqaba wal’ansa ituu hin argatiin waan tureef jecha fayyisuu dadhabamu ogeessonni fayyaa nutti himanii jiru jedhu maatiin. Abukaatoo barsiisaa Qanaasaa kan turan obbo Wandimmuu Ibsaa ammaan dura raadiyoo sagalee Amerikaaf akka ibsanti sababa dhukkubsachuu isaan Barsiisaaa Qanaasaan dhaddacha duratti hin dhiyaatu ture. Manni murtii meerre jedhee yeroo gaafatu manni hidhaa ni dhukkubsata jechuun deebii akka kennaa ture ibsan. Sirnii awwaalcha Barsisaa Qanaasaa Raggaasaa har’a Magaalaa Siree keessatti gaggeeffamee jira. Maatiin akkasumas kanneen Barsiisaa Qanaasaa waliin hidhamanii turan maal jedhu? Gabaasa Guutuu Caqasaa No media source currently available


Waldaan tola-ooltummaa Ubuntuu deggersa isaaniif godheen akka jireenyi isaanii fooyya’aa jiru dubartootni magaalaa Amboo jiraatan. Qindeessituun Ubuuntuu, gargaarsa waldaan isaanii godheen waggoota afran darbaniif dubartootni 171 of danda’anii maatii isaanii jiraachifachuu danda’anii jiru, jedhu. Waldaan tola-ooltumnmaa biyya keessaa kun akka ijoolleen harka qalleeyyii sababa rakkinaan barnoota addaan hin kutne ka deggeraa jiru tahuullee Sagalee Ameerikaaf ibsee jira. Naakoor Malkaa tu Ambo irraa gabaase. Gabaasaa guutuu caqasaa. No media source currently available